text:
Prome Minister Evelyn Wever-Croes: GOBIERNO Y CITGO A YEGA NA ACUERDO DI TERMINACION: CITGO TA BAY! Y ta paga $16,000,000
Prome Minister Evelyn Wever-Croes:
GOBIERNO Y CITGO A YEGA NA ACUERDO DI TERMINACION:
CITGO TA BAY!
Y ta paga $16,000,000
Ya desde aña pasa, Citgo a indica cu e no por cumpli cu e compromisonan di e contract mas pa motibo di sancionnan. Desde e momento ey a cuminsa negocia un terminacion. Na mei 2019 Gobierno di Aruba y Citgo a firma un MOU den cual ta delinea cu lo cuminsa negocia un terminacion.
Citgo a informa Gobierno cu nan no tin placa pa inverti, ni pa cumpli cu pagonan di huur ni di empleadonan. Prome Minister Evelyn Wever-Croes a enfatisa cu Gobierno a exigi pa Citgo paga tur e empleadonan tur nan añanan di servicio y tambe pa nan paga e impuesto cu nan debe.
DEN E NEGOSACION FINALMENTE A YEGA NA E SIGUIENTE PUNTONAN:
– nan ta paga $16 miyon na impuesto, cu ta Afl 28,800,000.
– Gobierno ta ‘waive e environmental claim di Citgo (cu segun contract ta solamente e parti cu Citgo a contamina, cu no ta hopi y si nos cobra Citgo mes, nan no tin placa pa pag’e)
– Gobierno ta waive e claim pa desmantela (un compromiso di Citgo si nos dicidi di desmantela, pero cual tambe ta dificil pa cobra mirando cu Citgo no tin e placa. Tin un parent guarantee si di $150 miyon di PDV Holding cu tampoco tin placa. PDV Holding tin assets si pero e ora nos mester para den rij tras di entre otro, ConocoPhillips, cu mega claims y nos lo mester warda ora tur esey ta gesettled pa e ora nan desmantela pa nos continua).
– RdA Ta waive e huur cu no a wordo paga desde 1-3-2019
Prome Minister a expresa cu esaki ta un prijs hopi caro cu Aruba mester paga. P’esey a tuma 10 luna pa negocia y awor ta momento pa sali di e impase. Pasobra e necesidad pa termina e contract y pa explora tur e oportunidadnan nobo cu e terminacion ta trece cu ne, ta multiple biaha mas grandi.
PARLAMENTO
Sinembargo, Prome Minister a indica, Parlamento mester duna su aprobacion prome. Diabierna siman pasa e ley di Citgo a yega Staten. Ta trata di un machtigingsverordening pa autorisa Gobierno pa termina e contract cu Citgo. Una bes Parlamento aproba e ley aki, Gobierno por termina e contracto cu Citgo.
“E miho cos cu por pasa pa Aruba, ta pa e contract aki wordo termina. Gobierno tin mester di placa y a negocia 10 luna largo. Esaki ta e suma cu a logra pa Citgo paga y lamentablemente no tin mas placa pa saca di Citgo. Awor Parlamento tin e ultimo palabra: si Parlamento aproba e terminacion cu Citgo e ta permiti Gobierno busca otro desaroyo pa San Nicolas”, Prome Minister Evelyn Wever-Croes a expresa.


c: text/html

text:
Den e siguiente articulo Directie Natuur en Milieu (DNM) lo enfoca ariba e kimico Oxybenzone cu ta un componente cu ta forma parti di productonan antisolar. Oxybenzone tambe ta forma parti di e proyecto di ley ‘Choose Zero’ pa motiva pueblo pa no uza productonan cu ta contene e kimico oxybenzone.
DNM a enfoca den un edicion anterior ariba e prohibicion di plastic di un solo uzo como parti di e proyecto di ley. Pero e kimico presente den productonan anti solar tambe ta forma parti di e conscientisacion. Pasobra ora e kimico aki drenta den nos lama e ta daño na nos coralnan y e bida marino. E proyecto di ley ta encera prohibicion di e importacion, benta, distribuicion, y entrega gratis di productonan di plastic di un solo uzo y productonan cu ta contene oxybenzone.
Sa uza oxybenzone den plastic pa filtra e rayonan UV (ultra-violet) y tambe pa stabiliza y fungi como proteccion di rayonan UV solar pa preveni reaccion kimico den e producto antisolar. No solamete ta encontra e kimico den productonan antisolar pero tambe den hairspray, cosmetica y tambe den pinta huña.
Ta berdad cu oxybenzone ta yuda preveni kemadura ora Bo ta expone na hopi solo, pero ta mas mihor pa evita e daño cu e ta haci na nos coralnan y cerca hende e falta di balans hormonal.
Pa tuma e precausionan necesario, por lesa e lista di ingrediente riba e producto si oxybenzone ta forma parti di e ingredientenan. Kies pa proteccion alternativo manera, evita solo entre orarionan 10’or di mainta y 3’or di atardi, bisti paña di catuna manga largo cu ta cubri suficiente cuero. Uza un sombre y tambe tin productonan cu No ta contene e kimico ey.
Conforme investigacion scientifico international riba coralnan, e raport ta conclui cu e kimico oxybenzone tin consecuencianan dañino pa coralnan, cu ta e matanan di lama. E kimico ta yega den lama of awa terenal door di hende. Tanto local como turista. Asina cu e presencia di e kimico ta den exceso e ta ataca e funcionamento ecologico di e coralnan y afecta e biodiversidad marino . Ta comproba cu unda tin mas actividad y concentracion di hende cu ta uza productonan antisolar cu oxybenzone, e estado di e coralnan ta clasifica como uno di preocupacion ambiental di risco halto.
Un biaha mas, proyectonan di ley manera esun aki ta cubri un rol preventivo. E t’ey pa yuda tene nos naturalesa y medio ambiente den un estado sano pa nos mes y futuro generacion. DNM ta sugeri un calidad di bida mas halto sin uzo di productonan di plastic di un solo uzo y productonan cu ta contene oxybenzone.

robotstxt: allowed

filter: keep


text:
Kralendijk – Resientemente por a tuma nota den Reunion di Konseho Insular, tratando e echo ku riba inisiativa di Diputado Tjin Asjoe Kolegio Ehekutivo a kontratá kontribudor di MPB sr. Oscar Castillo pa duna servisio paga na Gobièrnu di Bonaire, kon Diputado TjinAsjoe ta gaña den pleno sala di reunion di Konseho Insular pa tapa su fechorianan.
Resientemente Kolegio Ehekutivo a kontratá Sr. Castillo pa duna treinen na empleadonan públiko di Bonaire pa un suma di 66 mil dòler di sèn di Pueblo. Ta un sekreto públiko ku desde 2015 Sr. Castillo a duna servisio gratuitamente na e Partido Polítiko MPB i awor tin e aparensia ku ta Pueblo di Bonaire mester paga e kuenta habrí aki tumando nota ku a otorgá e tarea na Sr. Castillo sin tene un destaho públiko pa esaki.
Awor na lugá di duna kuenta i rason riba e desishon remarkabel di Kolegio Ehekutivo aki, Diputado Tjin-Asjoe a subi un kabai di trese mentira i trata na involukrá otro persona den su fechoria. Asina Tjin-Asjoe ta pretendé ku Partido Demokrat i su frakshon tambe a tuma servisio serka Oscar Castillo. Un mentira ku tur hende na Bonaire sa ku no ta bèrdat.
Lobby pa Drenta MPB
‘Riba invitashon di eks Kolega diputado Den Heyer i e propio Tjin-Asjoe, mi a partisipá na un treinen ku MPB tabata organisá, debí ku mi a traha 15 luna largu ku Kolega Den Heyer den Kolegio Ehekutivo.’, sigun Hellburg-Makaai. Den Heyer i Tjin-Asjoe tabata intentando pa konvensé mi persona pa integrá den nan organisashon Polítiko MPB i a pasa tur radio plak mi persona na MPB, tresiendo hopi konfushon i konsternashon den peublo pa ku mi persona. Mi tabata diputado independiente, sin ta miembro di/ni afiliá na niun partido polítiko.
Skohe pa Demokrat
Despues di un kombersashon i un treinen, mi a konfirmá ku mi kas polítiko ta DEMOKRAT. E motibu pa esaki ta fásil. E prinsipionan, konosementu i abilidat ku tin den DEMOKRAT, ta lokual ku Bonaire mester i ku ta kuadra ku mi persona. ‘Mi a traha 15 luna komo diputado ku MPB i 3 luna ku DEMOKRAT. Den e tres lunanan ku DEMOKRAT mi persona i nos kolegio a logra muchu mas ku tur e lunanan ku MPB, paso mi a haña e espasio pa traha. ‘Tanten MPB ta papia nechi, ku DEMOKRAT i kolega Abraham, mi a eksperensia direktamente e diferensia kon Goberná na un manera efektivo, transparente i desidido na interes di Pueblo.’, konforme Rolanda Hellburg-Makaai. Mi tin ku bisa ku tur dia di nobo mi ta gradisi e Kreador pa a guia mi pa tuma e desishon pa a bai ku Partido Demokrat. Un desishon ku te awe mi no ta lamenta pero a kontrario e ta un bendishon.
Tira Piedra, Skonde Man
Den siman ku a pasa mi tabata den eksterior pa mi trabou diario di Duanero, i no por tabata presente den e reunion di Konseho Insular. Den mi ousensia, diputado Tjin Asjoe ta trese mentira den Konseho Insular, hinkando mi nòmber den su boka, sabiendo ku mi no tei presente pa kontradesí su mentira. Mi ta haña esaki un akto di kobardia i ta lamenta ku Tjin-Asjoe a skohe politika riba un amistad di hopi tempu dañando esaki sakando un mentira sin base ku fasilmente por ser komproba.
Ku Tjin-Asjoe a gaña riba mi persona no ta e krimen ei so ela komete pero ela bolbe demostra ku e ta un persona inkonfiabel i un peliger pa gobernashon. Mi ta hañ’e tristu ku un polítiko ta baha e nivel di e funshon di diputado pasó e no por splika kon su persona a privilegiá un kontribudor di Partido ku sèn di Pueblo. Enbes di bin dilanti i asepta su eror ta skohe manera semper e tin kustumber di hasi buska otro ku no tin ni arte ni parti den su fechoria, pa tapa su eror. Na papiamentu tin un dicho ku ta bisa ku Porko gusta buska muraya limpi pa frega su kurpa. Mi konseho na sr. Tjin Asjoe ta pa e buska otro muraya pa frega su kurpa na dje.


text:
World Beach Games 2019
-
News
Sander y Aksel ta conta di nan experiencia
Atletanan di beach Aksel y Sander ta conta di nan experencia den e World Beach Games na Doha, QatarRead More »
-
News
Aksel y Sander ta cay venci
Atletanan di Beach Tennis Aksel Samardzic y Sander Castro a cay venci contra di Rodriguez y Ramos di SpaƱa Un…Read More »
-
News
Prome World Beach Games a start
E prome World Beach Games a cuminsa oficialmente na Qatar cu un Ceremonia di Apertura unda cu a mescla cultura…Read More »
-
News
Tur cos ta cla pa e weganan na Doha
Atletanan di Beach Tennis Aksel Samardzic y Sander Castro ta cla pa start nan competencia manjan na Doha, Qatar. Hunto…Read More »
-
News
Entrenamento a cuminsa na Qatar
Atletanan Samardzic y Castro a entrena bou condicion di un temperatura extremo. Ta haci awe diabierna 35 grado celcius of…Read More »
-
News
Beach Tennis a sali pa Doha
Delegacion di beach tennis a sali pa e World Beach Games na Doha, Qatar. Diamars mainta tempran e delegacion di…Read More »
-
World Beach Games 2019
Atletanan di Beach Tennis cla pa Doha
Atletanan di beach tennis Aksel Samardzic y Sander Castro lo representa Aruba den e World Beach Games na Doha, Qatar.…Read More »
-
News
Coach Goitia ta conta di nan preparacion
Coach Jonathan Goitia ta amplia riba e entrenamento cu lo ta tumando lugar di awor pa october na momento cu…Read More »
-
News
Atletanan di Beach Tennis den full preparacion
Atleta nan di Beach Tenns Aksel Samardzic hunto cu su partner Sander Castro ta den pleno preparacion pa e World…Read More »


text:
Partisipashon di trahadó na Kòrsou
Ta un luho òf un nesesidat?
Djaweps 5 di desèmber próksimo, CAOP (Hulanda) riba enkargo di CGOA (Kòrsou), lo tene un seshon interaktivo di partisipashon di trahadó. Di parti di CAOP lo tei komo orado señor Marco Sikkel i señor Alphons de Lange. Tur dos ta personanan ku durante vários aña ta intensivamente enbolbí ku e desaroyo di e partisipashon di trahadó tantu na Kòrsou komo na e otro islanan den Karibe Ulandes.
E meta di e seshon interaktivo ta pa duna partidonan den CGOA i tambe otro interesadonan tantu paden komo pafó di e sektor públiko ideanan nobo den e desaroyonan riba e tereno di partisipashon di trahadó, kontrol i partisipashon riba tereno di trabou.
Den e seshon aki lo tin oportunidat pa diskutí ku otro riba kua forma òf kombinashon di formanan di partisipashon di trahadó, por ta esun mas efisiente den e konteksto spesífiko sosial-kultural di Kòrsou.
E seshon interaktivo lo tuma lugá den e sala Wayaca na World Trade Center (WTC) i lo kuminsá mitar di sinku di atardi i lo dura dos ora.


text:
J.E. Yrausquin Boulevard – Dialuna mainta trempan den careda di 6:45 un otro atraco arma mas ta tuma luga. E biaha aki tawata ariba dos empleado cu lo tawata canando bay e casino.
Tawata trata di un security y un empleado, cu lo tawata cana bayendo e casino cu placa ariba nan. Ta papia di un suma di mas o menos $5000 .
Vocero policial Señor Laclé a duna e siguiente relato :
“06.52 melding a drenta via Centrale Post cu 2 trahado di Tropicana Casino a wordo atraca. Prome informe ta mustra cu e 2 trahadonan canando bay direcshon casino ta wordo acerca pa un Hyundai Shinishi A-66765 cu 2 homber den dje cu a para banda di nan y cada un cu un arma di candela den man a exigí e plaka for di e 2 trahadonan aki. E suma cu nan a bay cune no ta conosi. Un poko rato despues e Hyundai a wordo encontra na candela na altura di veld di Bubali. Patrouillenan, Atracoteam y BFTO ta na e sitio. Kwalkier persona cu por a wak algo of cu por tin informashon jama Centrale Post na 100 of na nos tiplijn 111


text:
Diaranson dia 3 di maart, 2021 a observa Dia Mundial di Bestia y Matanan Salvahe. Durante e di 68 Asamblea General di Nacionnan Uni (UNGA), a proclama esaki riba 3 di maart 2013. E fecha aki t’e aniversario di firmamento di e convenio internacional cu ta regla traficacion internacional di especienan di flora y fauna cu ta bou menasa of ta den peliger, conoci como ‘Convention International Trade in Endangered Species of Wild Fauna and Flora (CITES).’
Na Aruba tambe nos ta haci uzo di e acuerdonan conforme e convenio internacional pa brinda proteccion na nos flora y fauna. E autoridad Veterinaire Dienst t’e departamento cu ta maneha tur aspecto cu ta trata declaracion di e especienan cu ta protegi pa CITES. Directie Natuur en Milieu (DNM) na 2016, conhuntamente cu otro departamentonan concerni cu medio ambiente a amplifica y adapta e ley Natuurbeschermingsverordening (AB 1995 no 2) cu ta conoci awendia como e Landsbesluit bescherming inheemse flora en fauna (AB 2017 no 48) cu ta contene e lista di e especienan protegi internacionalmente y localmente, como tambe ta inclui esnan cu ta endemico.
E tema di e celebracion internacional pa 2021 ta: “Mondinan grandi cera y con nan ta provee pa e pan di cada dia: Sosteniendo hende y e planeta.”Na Ingles: “Forests and Livelihoods, sustaining people and planet.”
E tema ta pone enfasis riba e rol di e areanan di mondi grandi y seray e servicionan cu e ecosistema ta brinda pa sostenibilidad y convivencia di miyones di hende globalmente. Na Aruba nos no ta papia di e areanan di unda tin hopi mata berde cu a crece sera, pero si nos por trece mas den luz e topico di nos mondinan.
Particularmente e tema scogi internacionalmente cu ta trata e comunidadnan indigena y esnan local cu tin lasonan historico cu e areanan di vegetacion abundante y e bida salvahe di e bestia y matanan di e area. Asina por mira con Nacionnan Uni ta alinea e topico scogi cu e compromiso pa loke ta trata e metanan di desaroyo sostenibel (SDG) number 1, 12, 13, 14 y 15.
Esakinan ta SDG#1; caba cu pobresa, SDG #12; promove uzo sostenibel di recursonan, SDG13 cambio di clima y SDG #14 y #15 cu ta promove conservacion y maneho sostenibel di bida marino (SDG14) y riba tera (SDG 15).
E convivencia aki ta necesario pa cubri cierto aspecto basico pa humanidad manera cuminda, proteccion, energia y medicina pa salud. E sobrevivencia di e areanan cu tin un vegetacion sera y nan especienan ta depende di e convivencia menciona. P’esey nos mester siña biba den harmonia cu naturalesa y no destrui pa despues lamenta.
Actualmente, por mira cu tin varios crisis andando pareu riba nos planeta, manera: Cambio di clima, perdida di biodiversidad, tambe impactonan economico, social y di salubridad cu e pandemia a trece cune.
E yamada mundial ta p’e modelonan di maneho tambe inclui bienestar di hende y conservacion di areanan di mondinan grandi sera, su especienan, como tambe e ecosistema cu ta sostene nan. Maneho cu ta inclui e balor di e practicanan tradicional y conocemento cu ta contribui na establece un relacion duradero cu e recursonan di e sistema natural.
Directie Natuur en Milieu, departamento encarga cu maneho di naturalesa y medio ambiente pa Aruba kier uni n’e esfuersonan aki. DNM tambe ta traha na bienestar di nos comunidad dor di proteha nos mondinan, bestia y matanan local. Hopi di esakinan ya ta protegi pa CITES y nos leynan local y nos di DNM mester trece esakinan dilanti pa por engrandece conocemento general y e importancia di esaki pa nos herencia.


text:
CU E UITVOERINGS AGENDA NOS TA BAY RECONSTRUI NOS PAIS
“Cu respet, madures y dedicacion nos lo logra surpasa tur retoy transforma nos pais”
Inicio di luna di februari, Aruba y Hulanda a firma e ‘Uitvoeringsagenda’, Agenda di Ehecucion como paso nobo den e cooperacion entre Hulanda y Aruba. Esaki, PromeMinister Evelyn Wever-Croes a duna di conoce, ta un paso grandi pa logra recuperacion economico mas lihe.
Den e mesun siman, Gobierno tawata den Parlamento pa duna informacion tocante e Landspakket y Uitvoeringsagenda. Cada minister a duna splicacion di e palabracionnan haci den cuadro di e Landspakket.
PROCESO di uitvoeringsagenda:
E uitvoeringsagenda (agenda di ehecucion) ta e resultado di un proceso intensivo durante cua pais Aruba y Hulanda a yega naun acuerdo pa sosten di likides a base di e Landspakket firma13 di november 2020. Despues di e periodo aki tanto Hulandacomo Aruba a apunta un asina yama TijdelijkeWerkorganisatie (TWO) pa fungi como procesbewaker y pa percura cu e trabounan preliminario tuma luga den bon forma.
Di banda di Aruba por indica cu a apunta asina yama 'trekker' cu ta profesional den sector publico cu expertisio specificorelaciona cu e tema di e Landspakket. Asina TWO-AUA, profesional local y e ministernan ta forma e ecosistema di maneho di e Landspakket pa Aruba.
Por indica cu e intencion ta pa cada kwartaal crea un agenda di ehecucion cu ta sigui e agenda di ehecucion anterior den forma coherente y cronologico. Pa asina tin un acercamento integral.
E prome agenda di ehecucion aki tabata resultado di variossesion intensivo cu varios experto y profesional di diferentesector durante e prome luna di e aña aki.
Adicionalmente, por bisa, cu banda di e plan di ehecucion akiya caba Pais Aruba a cumpli cu varios palabracion haci, hasta prome cu e dealine stipula.
E agenda di ehecucion ta un documento dinamico cual e version aki, a keda oficialisa durante reunion cu secretario di estado señor Knops, prome di februari ultimo.
Tabata un proceso encamina conhuntamente, durante cua e ekipo di ambos pais a delibera estrechamente cu otro.
E agenda di ehecucion ta rekeri esfuerso maximo di tur esnaninvolvi mirando cu hopi biaha Aruba no tin e capacidadextenso di personal ni recurso cu Hulanda tin. Varios biaha ta e mesun profesionalnan ta encarga cu diferente tareaimportante. E punto aki nos ta, y lo keda enfatisa cercaHulanda.
Ministerio di Asuntonan General:
Pa locual ta e ministerionan cu ta cay bou di AsuntonanGeneral, Prome Minister a indica cu sigur tin trabou grandi pahaci. Asina, tin algun tarea clave stipula pa e.o. DRH relacionacu condicion di trabou y transforma e sistema di HR di gobierno den uno adecuado pa futuro. Aki lo enfoca e.o. tanto riba prestacion y motivacion di empleado, condicion di trabou, como eficiencia den e sistema. Asina, ta baha gasto comotambe crea un aparato resiliente. Esencial den esaki tambe ta e tema di digitalisacion. Pa locual ta e aspecto aki, ya PaisAruba a tuma paso grandi den forma di E-government.
Esencial den e trayectonan menciona ta cu e agenda di ehecucion ta e prome paso pa trata e diferente temanan. Asinalo haci analysis y tene consulta necesario prome cu por yegana toma decision balansa. Aruba semper lo keda enfatisaesaki. Si ta asina cu e palabracionnan haci ta serio y solamentecu madures, union y esfuerso nos por logra.
Algun di e prome fechana relevante pa cu trabounan cu tin cu tuma luga ta:
- entrega plan di accion pa analisa sistema di HR di sector publico y asina bin cu mehoracion di esaki 5 di februari2021 (B8)
- entrega plan di accion pa analisa condicion di trabou pa medio di experto externo sosteni door di experto internoden sector publico y semi publico 1 di maart 2021 (B5)
- Crea un plan di accion 15 di maart 2021 pa un analisis di eficiencia organisatorio di aparato gubernamental (B4)
- Analisa prestacion di personal actual di sector publico 1 di mei 2021 (B6)
MASTERPLAN REPOSICIONANDO RUMBO DI NOS PAIS
E landspakket ta toca varios tema cu lo por conduci na unAruba resiliente door di stimula cierto desaroyo y baha gasto. Sinembargo tin algun tema cardinal pa nos pais cu rekeri mas elaboracion. Esaki ta por ehempel; stimula un desaroyoeconomico nobo, medio ambiente y laga nos no lubida e realidad di cambio di clima.
E temanan aki si ta wordo trata mas elaboradamente den e Master Plan Resposicionando e Rumbo di nos Pais, cu ta e plan na cua mas di 125 profesional di sector publico y priva a traha. Pa e motibo aki a haci esfuerso pa alinea e dos plan y trayectonan aki pa asina Aruba por percura pa yega na un miho resultado pa nos Isla.
Prome Minister Evelyn Wever-Croes: “Mi kier enfatisa cu e periodo nos dilanti no ta bay ta facil y sigur lo tin hopi reto, sinembargo cu respet, madures y dedicacion nos lo lograsurpasa e retonan aki y transforma nos pais”.


text:
WILLEMSTAD — Xaverianen a bini desidido i a empatá e seri ora ku nan a derota Stakamahakchi den e di dos wega di play-off semi final. E wega a kuminsá ku un promé set ku a terminá 27-25 na fabor di Staka pero Xaverianen ta bin bek den e di dos set i ta gana esaki 25-18 i den di tres set nan a mantené e preshon riba nan kontrinkante i ta gana e set final 15-9 i ta forsa un wega desisivo djadumingu awor.
Den e otro banda di e semi final klase A Femenino. Shuatanari ta kaba ku tur speransa di Watakeli ora nan a gana ku skore di 2-0 (26-15, 25,15) Shutanari ta pasa pa e seri final di klase A pendiente di nan kontrinkante ku tin ku bira sea Xaverianen of Stakamahakchi.
Den klase A Maskulino tambe ta tin bon bataya ayera ora ku Titus ku ta dilanti den e seri a sufri un derota sensibel na man di e hóben ekipo di Green Tigers ku a empatá e seri i wega desisivo lo tuma lugá den fin di siman entrante skore final 2-1 (25-20,16-25 i 15-13 den e ultimo enkuentro di ayera, Wata ta pasa pa e seri final ku un viktoria fásil riba Xaverianen ku skore di 2-0 (25-5, 25-19).
E kampionato ta kontinuá djarason ku 2 wega di semi final den klase superior. Shuatanari lo enfrentá Hurricane i Watakeli lo topa Green Tiges . Ámbos wega ta programa pa kuminsá 19:45.


text:
ORANJESTAD — Manera ya ta konosi, nos selekshon nashonal U-13 a biaha pa Aruba dia 12 di mart último pa asina kumpli ku nan kompromisonan den e torneo internashonal Himno i Bandera ku a tuma lugá di 13 pa 18 di mart.
E paisnan ku a partisipá na e torneo aki tabata; Aruba, Boneiru, Colombia, Kòrsou, St. Maarten i Venezuela.
Resultado di nos weganan:
Weganan final:
Esnan ku a anotá e golnan durante nos promé partido tabata Joshua Rosaria (2x) i Rensver Juliana. Durante nos segundo enkuentro kontra di Colombia, Quinhandri Bibiana, Jhurielmerson Ines, Melbourne Marquez Ricardo, Nirik van Thijs i Zain Virginia tabata e goleadónan. Den e siguiente partido, kontra Aruba, Nirik van Thijs a anotá e úniko gol pa Kòrsou. Zain Virginia i Jhurielmerson Ines a soru pa e 2 golnan di nos viktoria riba Venezuela. Zain Virginia (2x), Quinhandri Bibiana ku Joshua Rosario i un outogol di St.Maarten a soru pa e viktoria di 5-0 riba St. Maarten.
Ku e resultadonan aki nos a keda komo supkampion di e torneo aki miéntras e ekipo amfitrion, Aruba a sali kampion. Venezuela a kaba na terser puesto i Colombia na di 4 lugá.
Nos selekshon nashonal di U-13 tabata konsistí di un grupo di 19 hungadó ku ta wòrdu dirigí pa Sr. Mayron Martis ku ta e entrenadó di e selekshon aki i Sr. Germain Ignacius ku Sr. Brenton Balentien ku ta e asistentenan di e entrenadó.
Tambe a biaha huntu ku e selekshon Sr. Eulogio Leocadia ku ta e masahista di e selekshon i e hefe di delegashon ku ta Sr. Stanley Coffy, miembro di direktiva di FFK.
Nos selekshon ta konsistí di e siguiente hungadónan:
- Quihaindri Bibiana
- Dayron Boelijn
- Keaton Bouwland
- Yesias Ignacius
- Yermal Inees
- Jhurielmerson Ines
- Rayhim Inesia
- Rensver Juliana
- Nicolas Loaiza Atehortua
- Melbourne Marquez Ricardo
- Reuel Martina
- Shedrion Mathilda
- Joshua Rosaria
- Gior Selassa
- Arthur Suart
- Nirik van Thijs
- Kane Velting
- Zain Virginia
- Marro Wilms
FFK i MCB ta yama nos selekshon di U-13 masha pabien ku nan título di supkampion di e torneo internashonal Himno i Bandera aya na Aruba.


text:
KRALENDIJK – Nazario Alberto i su amigunan djasabra último un bia mas a kana pa yuda e fundashon ku ta yuda esnan ku e malesa di kanser.
Nan a sali djasabra atardi 3’or fo’i dilanti Misa na Rincon i finalisá pariba di Pasangran, dilanti El Mundo Restaurant.
Durante e ruta tabatin un grupo di boluntario ku buzòn den kua por a tira loke ku tin pa yuda e fundashon yuda esnan ku e malesa.
Ta bon pa bisa ku Nazario i su amigunan a kana e ruta den un tempu “record” despues di a pasa den e barionan di Nort Saliña, Antriòl, Nikiboko Nort, sigui pa Sabana Playa i finalisá pariba di Pasangran.


text:
Kontakto Jeugdzorg
Relashoná ku e situashon di Corona ta pidi kliente i partner di kadena di Jeugdzorg pa kontaktá nos via telefòn òf email: info.jgcn@jeugdzorgcn.com
Boneiru: + (599) 715 7201
St. Eustatius: + (599) 318 3104/3105
Saba: + (599) 790 0479
Nos ta traha normal durante oranan di trabou i nos ta alkansabel telefónikamente durante nos ora di konsulta.
Si tin un situashon urgente i si ta nesesario pa kliente bini ofisina, mester kordiná esaki promé ku e persona di kontakto.
Si bo tin síntoma manera fèrkout, doló di garganta, tosamentu òf keintura ta pidí bo pa keda kas.
Enkuentro i sita ku e partnernan kadena, ku no ta urgente, lo kanselá. Pa situashon urgente e partnernan kadena semper por yama nos.
Q&A Muchanan vulnerabel


text:
Deficit adicional di 2020 lo redobla
E informe di CAFT pa e di tres cuartal di 2020 ta mustra un situacion sumamente preocupante, segun Parlamentario Richard Arends (AVP). E cifranan ta mustra cu e deficit pa aña 2020, lo a aumenta mas ainda cu loke a wordo premira. “Un deficit adicional di 170 miyon di florin, practicamente ta redobla y bira 520 miyon mas di loke ta presupuesta pa aña 2020,” Sr. Arends a bisa.
“Entradanan di pais Aruba pa presupuesto 2020 a cay cu entre 40% te cu 60% pa motibo di e pandemia, pero na mes momento tambe tur hende sa cu e gastonan gobierno no a baha. Fondonan ta wordo aloca pa soluciona problemanan sin cu nan tin efecto, contrario na loke cu Gobierno ta pretende. Djies pone placa den un fondo social of di infrastructura no ta soluciona e retonan social ni tampoco drecha careteranan si no tin un plan integral di maneho.”
E Parlamentario a para keto un rato riba e hecho aki, ya cu esaki ta confirma e posicion di fraccion di AVP den Parlamento na momento di trata presupuesto supletorio 2020. Fraccion di AVP a wordo tilda di a vota contra di loonsubsidie, sosten financieroy asistencia di emergencia. “Motibo pakico fraccion di AVP a vota contra ta pasobra mientras cu solidaridad di e empleado publico a conduci na un reduccion di gastonan di personal cu 35 miyon, mientras cu gastonan di oficina, di huur y di abogado a baha cu 9 miyon so. Loonsubsidie, sosten financiero y asistencia di emergencia ta wordo financia door di Hulanda.”
Segun Parlamentario Arends, gastonan di bufetenan di abogado cu ta factura lo no conoce un reduccion di gasto mescos cu empleadonan publico ta conoce. Nombracionnan politicio ta keda na ordo di dia y Parlamentario Richard Arends a mustra cu lider di fraccion di AVP, sr Marlon Sneek, a entrega un carta na Gobernador di Aruba como tambe na Representacion di Hulanda, caminda fraccion di AVP ta informa instancianan di nos preocupacion y na mes momenteo denuncia cu ‘afscheidbeleid’ di e gabinete actual, a cuminsa 30 di november di aña 2020 cual ta fecha caminda a anuncia inicio di campaña electoral.
“Fraccion di AVP kier enfatisa cu e ‘afscheidsbeleid’ di e gabinete actual – si su termino dura te mañan of gobierno wanta te september – a cuminsa 30 di november aña 2020. E siguiente gobernacion lo mester percura pa tur nombracion, como tambe tur compromiso cu no a conta cu aprobacion di Parlamento, cu ta extende nan mes despues di e termino di e gabinete actual, lo wordo atendi cu nan debidamente, mescos cu corte ta atende cu nan.”


text:
Di 5 simposio organisá pa Nos Ke Boneiru Bèk ku diferente oradó internashonal
Reparashon pa honra antepasadonan
Reparashon, kompensashon pa dañonan kousá pa sklabitut i kolonialismo, ta un manera pa honra antepasadonan. Esaki a bin dilanti den e di 5 simposio organisá pa Fundashon Nos Kier Boneiru Bèk den e fin di siman di 5 i 6 di desèmber. Oradónan prinsipal tabata Cikiah Thomas, presidente di Kongreso Global Afrikano, profesor Verene Shepherd di Universidat di West Indies, dr. Carlyle Corbin di Dependency Studies Project i James Finies di Fundashon Nos Kier Boneiru Bèk i Bonaire Human Rights Organization. Tabatin partisipashon di sigur 14 pais karibense i suramerikano, Puerto Rico, Islanan Virgenes (US), Bermuda, Sint Maarten, Sint Eustatius, Korsou, Jamaica, Barbados, San Andres- Provindecia, Guyana Franses, Bonaire, Aruba, Grenada
James Finies
Den su presentashon, Finies, presidente di Nos Kier Boneiru Bek a trese dilanti ku durante e simposio ta bini huntu pa konfrontá problemanan komun ku tin den Karibe. “Nos lema pa e symposio aki ta: nos ta bini pa tur loke a nenga nos antepasadonan. Reparashon ta un bon manera pa haña loke a kita di nos.”
Tabatin un pregunta si por papia di síndrome di víktima serka partisipantenan. Finies: “Solamente un hende por ta víktima si un krímen a tuma lugá. E dosnan aki ta bai huntu. Nashonnan Uní a deklará kolonialismo un krímen kontra humanidat. Nos ta biba den un kolonia i esaki ta un krímen. Nos ta víktima di un krímen ku a tuma lugá. E no ta un síndrome, sino un realidat.”
E manera pa proba e krímen aki, segun Finies, ta loke Nos Kier Boneiru a hasi di laga un grupo di eksperto hasi un investigashon ku a kondusí na e ‘Assessment of Self-Governance Sufficiency in Conformity with Internationally Recognised Standards’.
Profesor Verene Shepherd
Shepherd ku ta vice-presidente di Komishon Reparashon di CARICOM i tambe vice-presidente di Komite di Nashonan Uni di e Konvenshon Internashonal pa Eliminashon di tur forma di Deskriminashon (ICERD) a mustra ku Nashonnan Uní a kondená kolonialismo i tur práktika di segregashon i diskriminashon i ta haña ku mester yega na un fin rápido i inkondishonal di kolonialismo.
Shepherd: “E derecho di determinashon propio ta un derecho sin mas di hendenan den teritorionan sin gobernashon propio.’
Segun Shepherd, tin pais a purba sigui regla i yega na independensia via referèndem, pero esaki no ta logra pasobra mester di un mayoria di dos tersera parti i hendenan mes no ta vota pa independensia. “Tin pais ke duna independensia, pero e pregunta ta kon un pais ku bira independiente ta bai logra riba su mes. E sentro pa investigashon di reparashon ta haña ku no por tin independensia sin reparashon. E komishon pa reparashon di Caricom tin un plan di akshon di 10 punto komo strategia pa logra reparashon. E komishon ta urgi tur pais di Karibe pa forma komité di reparashon i djòin e movementu.”
Entre e 10 puntonan aki, segun Shepherd, tin diskulpa formal ku mester pidi, un programa di desaroyo pa hendenan indígeno, repatriashon pa esnan ku ta deseá esaki, kreashon di institushonnan kultural, rehabilitashon sikológiko pa motibu di e impakto di sklabitut i kolonialismo, atenshon pa e krísis di salú públiko, eradikshon di analfabetismo, un programa di konosementu tokante Afrika pa rekonektá ku e pais di orígen, transferensia di teknologia, i kanselashon di debe i kompensashon monetario. “No djòin e movementu di restorashon ta no honra nos antepasadonan,” Shepherd a konkluí.
Cikiah Thomas
Chikiah Thomas, presidente di Kongreso Global Afrikano a bisa ku nan organisashon ta para firmemente den solaridat ku pueblonan di Karibe i Suramérika den nan demanda pa pone un fin na okupashon kolonial. “Okupashon di parti di Estadonan Uní di Merka i di Oropa den Karibe mester yega na un fin. Fundamental riba e agènda di restorashon ta emansipashon di tur hende bou di okupashon kolonial. Esaki no ta aseptabel i nos mester ta mas vokal tokante esaki. Nos mester yuda pone preshon i para den solaridat ku e speransa i aspirashonnan di nos rumannan na Boneiru.”
Dr. Carlyle Corbin
Corbin ku ta un eksperto di Nashonan Uni, a trese dilanti ku ta sigui praktiká kolonialimso kontemporario den hopi pais karibense. Tin di nan ta buska determinashon propio sin por logra esaki. “Karibe ta un region chikitu ku asina tantu areglo polítiko i konstitushonal. Tin 9 pais independiente i tres kategoria di pais ku no ta independiente. Nan ta e teritorionan sin gobernashon propio, esnan semi outónomo (Aruba, Kòrsou. Sint Maarten) i e hurisdikshonnan integrá (islanan franses i islanan BES).”
Corbin a mustra ku tin reforme ta tuma lugá den Karibe, pero ku esakinan no ta igual ku dekolonisiashon. “Ta modernisa institushonnan. Tin e ilushon di inklushon ku ta pone hende pensa ku nan ta parti di e pais grandi. Esakinan no ta medida di dekolonisashon. Nan ta medida pa purba legitimá e desigualdat polítiko i ekonómiko ku ta eksistí. Tin biaha nos mes ta konvensí ku e areglonan di dependensia ei ta legítimo. Ta un trampa, i tin ku paga tinu pa no kai den e trampa aki. Michael Manley un biaha a bisa ku pa sali for di e trampa aki, tin ku realisá promé ku bo ta den un trampa.”
Segun Corbin, e meta ta pa logra gobernashon kompleto i demokrasia real. “Den palabra di tata di independensia di Tanzania, ta mihó pa malgoberná bo mes ku otro goberná bo pais.”
Fundashon Nos Ke Boneiru Bek ta mira bek riba un symposio hopi eksitoso i ku a yuda ekspone na nivel mundial e situashon no-demokratiko i violashon di derechonan humano i di outodeterminashon di Boneiru i otro paisnan sin-propio-gobernashon ku a partisipa.


text:
Miéntras ku PdvSA i e kompanianan anónimo di gobièrnu tin benout, habitante bibá pabou di refineria porfin por hala rosea normal atrobe.
Tempu ta turbulento ku e beslag di masoménos 2 miar di dòler ku ConocoPhilips a pone riba PdVSA. Vários korant a relatá esaki. Èxtra por ehèmpel a konstatá: “Interes general ta mas grandi ku di ConocoPhilips” i Antilliaans Dagblad: “PdVSA su ousensia ta bria”. Ku un bista ekonómiko, PdVSA, pues, ta parse un partner inkonfiabel pa Pais Kòrsou, ni opstante ku e sosio akí ta dispensá di praktikamente tur impuesto (mira “Agreement between the Netherlands Antilles, the Island of Curaçao and Petroleos de Venezuela S.A.”). Ta e inkonfiabilidat akí ta loke SMOC a trese dilanti hopi biaha kaba, manera na 2013, relashoná ku e relato di EcoRYS[1]. Hende ku ta inhalá diariamente e emishon shushou di Isla tabata na altura di esaki bon bon, te awe. Aña tras di aña Isla a violá derecho humano di habitante di por ehèmpel Wishi/Marchena, ku aprobashon di gobièrnu di Kòrsou. Hues a bisa ku Isla tabata aktua ilegalmente: “Mirando e trasfondo akí, korte ta haña aseptabel ku Isla a violá e prohibishon. Den e relato di TNO ku STAB ta para ku a midi un imishon mas haltu ku e norma di 80 µg/m3, usando eksaktamente e mes datonan di meteo di 2008 i 2009 na un otro lugá ku e lokashon ku koordinado x = 49500 i y = 53000… E huisio provisorio ta ku Isla a aportá na un imishon di SO2 mas grandi ku e norma ku Korte a dikta, pues ku el a aktua ilegalmente.” (,,Tegen deze achtergrond acht het gerecht voorshands aannemelijk dat Isla het verbod heeft overtreden. In het rapport van TNO en STAB wordt vermeld dat met dezelfde meteogegevens als gebruikt in 2008 en 2009 op een andere locatie dan de locatie met de coördinaten x = 49500 en y = 53000 een hogere immissie is gemeten dan de norm van 80 µg/m3….. Naar voorlopig oordeel is gelet hierop aannemelijk dat Isla meer aan de immissie van SO2 heeft bijgedragen dan de in het Hof-vonnis gestelde norm, zodat zij in zoverre onrechtmatig heeft gehandeld.’’)
Pero, aparentemente kos ta kambiando. Awor, Isla kasi no ta produsiendo mas, pa motibu di e kaso ku ConocoPhilips. Esaki ta enserá outomátikamente ku dirpiente ta respetá derecho di habitante di Wishi/Marchena, alménos e midimentunan di dióksido di suafel na altura di Beth Chaim ta proba, komparando 2017 ku 2018. No hay mal que por bien no venga.
[1] Tep: lesa e relato di EcoRYS kompletamente i purba di komprondé e ora ei e diskushon tokante futuro dje tereno di e refineria.


text:
E aspecto di personal tin prioridad pa ambos cartera di husticia y asuntonan social. Minister di Husticia y Asuntonan Social, Rocco Tjon a cuminsa cu su reunionnan y diaranson a reuni cu diferente sindicato. Minister Tjon na diferente ocasion durante su trayecto como politico a expresa cu e aspectonan cu tin hopi importancia ta e parti di personal.
“Si bo departamento ta funciona bon y tur aspecto pa personal ta bon regla, mi ta kere e output lo ta hopi mas eficiente”, Minister Tjon a enfatisa.
Diaranson mainta Minister Tjon a reuni cu e sindicato di bomberonan, SIMBA, Sindicato SEPPA y Sindicato TOPA. E sindicatonan a trece nan punto y preocupacionnan padilanti bastante elabora. Reunionnan cu Sindicato SPA y Sindicato STA lo tuma luga proximamente.
Minister Rocco Tjon a remarca cu tur e reunionnan cu e sindicatonan tabata hopi fructifero na unda cu Minister Tjon a haci un apelacion di biaha na e sindicatonan tambe pa nan trece nan puntonan padilanti den un staat notitie pa asina e prioridadnan cu nan a señala por bay forma parti tambe di e meerjarig beliedsplan cu e minister kier introduci pa ministerio di husticia y minsiterio di asuntonan social. Di biaha tambe, e minister encarga cu e dos carteranan aki a palabra cu e sindicatonan cu lo fiha fecha pa sigui reuni.
“Locual tambe nos a palabra mesora ta cu nos ta yega na un structuracion di consulta, pues den e caso aki nos a fiha fechanan caba pa dos biaha pa luna nos reuni pasobra mi ta kere cu hunto nos lo percura cu tur e retonan y specialmente e retonan cu ta regarda asuntonan di personal wordo surpasa den un tempo hopi cortico”, Minister Rocco Tjon a duna di conoce.


text:
Minister Rudy Lampe ayera a lansa un atake feros contra Premier Evelyn Wever-Croes, entregando un carta na Gobernador pidiendo pa pone e Ministerio di Enseñansa bou di curatela. E motibo segun Lampe, ta cu Premier Wever-Croes a dicidi di para dos decision recien di Lampe.
E prome ta un decision recien di Lampe pa saca un parti di Scol Reina Beatrix y prop nan den edificio di Scol Paso pa Futuro. Premier Wever-Croes a wordo avisa di e plannan recien di e mudamento aki, door di mayornan y docentenan preocupa y malcontento principalmente pasobra nan no a wordo consulta.
“Mi a haya mi obliga na tuma e decision aki pasobra e mudamento aki no ta ‘lopende zaken’. E ta un cambio drastico pa ambos scol y ta algo cu e minister demisionario mester laga pa e minister nobo tuma. Henter demas miembro di conseho di minister tabata di acuerdo cu mi y nan a sostene e decision. Pues ta un decision legitimo durante un periodo demisionario”, Prome Minister a duna di conoce.
E di dos decision cu tambe a bay asina, tabata otro decision hopi recien di Minister Lampe pa diripiente crea un scol MAVO na Colegio Nigel Matthew na San Nicolas, cual ademas lo tin un impacto negativo riba demas scolnan MAVO na San Nicolas. E minister mes a bisa cu tin scarsedad di docente y cu no tin hopi studiante. Pues esey ta haci e decision di crea un MAVO diripiente asina, aun mas ilogico.
“Mi ta compronde cu colega Lampe no ta gusta cu Ministerraad a overrule e, pero loke e colega aki mester compronde cu no ta pasobra nan a perde eleccion, regla no ta conta p’e. Mi ta percura pa nos Gobierno haci un traspaso debido, cu un ‘overdrachtsdocument’ debido y sin cu nos ta mara e ministernan nobo na decisionnan tuma durante e periodo demisionario.
Pa mi integridad y bon gobernacion no ta solamente palabranan. Nan ta forma di traha y biba. Mi a baha gobierno pa motibo di integridad y mi ta determina pa practica e reglanan di bon gobernacion te na final. Esey kiermen cu un minister no por implementa cambionan drastico durante periodo demisionario. Claro cu mi ta lamenta cu colega Lampe ta haciendo esaki. Ta e tin algun dia caba ta purba ataca mi y mancha mi reputacion. Pero mi ta kere cu pa awor tur hende sa ken ta ken”, Premier Wever-Croes a duna di conoce.


text: Despues di cu un patruya a haya sa cu un persona a manda un pida blokki pa kibra glas di un beauty salon den Steenweg y polis a haya un testigo cu a bisa e apariencia y e direccion cu e sospechoso a tuma polis a sali bay den e direccion ey. No mucho lew den Emmastraat pazuid di Kowloon Restaurant polis a topa cu un persona cu e mesun descripcion y a acerke pa atende cun’e den un inspeccion mas a fondo a bin nota splinternan di glas na su man, mesora nan a detene y a pidi e vehiculo pa transporte di detenidonan pa asina hib’e warda di polis pa sigui e proceso di detencion.


text:
A base di e dekreto di 1 di novèmber 1983 number 83/11105, Kolegio Ehekutivo a establesé kondishon pa inskripshon pa emishon di tereno ku ta pertenesé na Kòrsou komo tereno di hür òf tereno di èrfpagt. Konsiderando e kantidat limitá di tereno ku ya ta kla pa konstruí riba dje, i e kantidat grandi di petishon pa tereno, a traha un asina yamá lista di espera. E kriterionan pa un puesto riba e lista di espera ta:
E persona ku ta hasi e petishon:
- mester ta mayor di edat
- mester ta inskribí na Kòrsou
- no mester tin tereno (hür, èrfpagt òf propiedat)
- mester tin rekurso finansiero
- no por tin un entrada riba kual e ta paga impuesto ku ta mas haltu ku NAf. 70.000, pa aña
Tur aña Domeinbeheer ta kontrolá su datonan pa sa si esnan riba e lista di espera ainda ta kumpli ku e kondishonnan. Den e kaso ku un persona riba e lista no ta kumpli mas ku e kondishonnan, e inskripshon ta kaduká. Domeinbeheer lo informá kada persona por eskrito di adaptashon di su status riba e lista di espera pa traha kas.
Lesa mas tokante di


text:
E coleccion mas special te cu awor pa e diseñadora, Rekha Croes-Daryanani, ta esnan cu e ta traha cu e palabranan inspirativo na Papiamento. Esaki ta trece hopi mas cerca di cas, pero pa un otro persona cu no ta compronde Papiamento, ta un misterio kico tin skirbi. E coleccion nobo cu Rexa Bizou a lansa, ‘Papiamento’, ta consisti di e cadenanan traha cu e palabranan di afirmacion na Papiamento, cu un diseño diferente. Na inicio di e marca 6 aña pasa, e prome coleccion tabata consisti di e acesorionan di cabuya y cuero. Awor ta uzando e materialnan manera stainlesss steel, sterling silver y e cristal- y piedranan natural.
Loke ta haci e coleccion ‘Papiamento’ esun mas special pa Rekha ta cu Papiamento ta un idioma unico. Tin ora nos no ta para keto na esaki, pero ta solamente 3 isla chikito ta papia e idioma aki cual ta mas of menos 341,300 persona cu por papia y compronde Papiamento. Rekha ta bisa: “Nos ta e uniconan na henter mundo cu sa con pa comunica den e idioma aki. Ora mi traha un acesorio na Papiamento, e ta trece hopi mas cerca di cas pa nos, pero pa un otro persona cu no ta compronde Papiamento, e ta un misterio kico tin skirbi. Y esey ta haci mi acesorionan na Papiamento special y unico”.
Lesa e entrevista cu Rekha Croes-Daryanani den edicion di FOCUS Digital di maart cu ta acesibel via Apple Store of Android Google Play Store, cu por download e aplicacion aki gratis riba un smartphone of tablet.


text:
AHATA: Cuminsando otro siman no tin turismo na Aruba
Aruba Hotel & Tourism Association ta ofrece informacion tocante e realidad cu nos industria di turismo ta experienciando a consecuencia di e crisis mundial di Coronavirus COVID-19.
Den esfuersonan importante pa frena e virus na Aruba, nos Gobierno mester a tuma e decision dificil pa cera nos frontera pa tur bishitante internacional te 31 di Maart. Aerolineanan cu ta experienciando retonan sin precedente a cambio nan schedule como reaccion na tur frontera cera y pa purba salvaguardia nan compania.
Buelonan di Merca lo stop di yega y sali di Aruba temporalmente riba 25 di Maart. Buelonan yegando ta trece residente local so y no bishitante pa motibo di nos frontera cera pa bishitante internacional. Buelonan cu ta sali ta hibando turistanan bek cas.
Ta importante pa tur hende compronde cu ocupacion na hotel ta bahando lihe y pa otro siman ta premira cu e ta yega ocupacion 0. Sin bishitante no tin huesped y cliente pa nos industria di HORECA. Sin cliente, no tin entrada. Hotelnan lo mester suspende servicio y keda mantene e facilidnan minimalmente pa por habri bek mas lihe posibel.
Nos ta spera cu nos por drenta den fase di recuperacion pronto, danki na tur e decisionnan dificil cu mester tuma awor. Nos mester yuda Aruba pa ta lo mas resiliente posibel pa surpasa e crisis mas lihe posibel. AHATA ta trahando estrechamente cu Gobierno y ta urgi tur compania pa tuma decisionnan responsabel y haci lo mas posibel pa apoya nos residentenan durante e crisis.
Ta urgi tur hende na Aruba pa sigui e instruccion di Departamento di Salud Publico, pasobra e lucha contra e transmision di e virus COVID-19 ta responsabilidad di nos tur. Nos tur mester yuda otro mas cu nunca.
Posted on Mar 19, 2020


text:
Nos por a compronde cu opositor politico di AVP ta trece dilanti por medio di nan radio comprometi cu e gobierno actual, na momento cu pasa e ley Toezicht Kansspelen esaki lo nifica cu tur trahador di Casinowezen lo ser kita di trabao. Esaki ta completamente incorecto y sigur ta di lamenta cu prensa ta trece noticia cu e unico meta pa crea rabia y division den un pueblo cu awo mas cu nunca mester ta uni pa por sali dilanti.
E ley di 2014/2015
Bao di Gabinete Mike Eman 2, bao encarga di ex minister di husticia sr. Arthur Dowers a entrega na parlamento e concepto di ley aki cu nos lo tin di atende bao Gabinete Evelyn Wever-Croes. Den e ley di ex minister di husticia y actual parlamentario di AVP sr Dowers den articulo 63 di e ley ta duna e trahador 12 luna di terbeschikkingstelling unda cu si un trahador despues di esaki dicidi di no bay traha cu e autoridad nobo aki y no haya un posicion cu ta pas cu su funcion, e trahador lo haya un extension di maximo 12 luna y na final di esaki si no logra haya un funcion e lo ser retira di trabao dentro di 3 luna. Y sigur den bista di e schalering di e trahadornan y nan edad esaki lo ta casi imposibel cu nan lo por ser aloca den gobierno, unda esaki lo a nifica cu despues di 2 aña un grupo di alrededor 40 tata di famia na un manera cruel bao di e ley di gobierno di AVP lo a ser retira.
Proposicion actual
Despues di a sinta cu Minister di Husticia sr Andin Bikker, su persona a entrega un nota di cambio unda ta extende e 12 luna di terbeschikking stelling aki pa 24 luna y unda e grupo lo tin un maximo di 36 luna prome cu e haya su eervol ontslag pues despues di 36 luna ta ser retira di trabao. Sindicato a vocifera cu no ta di acuerdo pa esaki y sigur den bista di e edad di e trahador y añanan di servicio lo ser perhudica. Y analisando e grupo di edad cu e cambionan proponi door di Minister Andin un grupo di alrededor 30 hende lo por ser retira ainda cu e cambio aki y e pregunta ta con lo percura pa e grupo aki cu ta bay cas man bashi y ainda faltando algun aña pa pensioen lo por sobrebibi? Pesey nos di Parlamento a haya e proposicion di sindicato pa 60 luna hopi mas husto y unda despues di esaki lo keda un grupo minoritario cu kizas ya durante e proceso debi na nan edad lo a integra caba den e autoridad aki y asina di un manera natural e departamento di Casinowezen ta yega su final.
Pues nos di Parlamento di niun manera lo permiti pa un ley traha alo Machiavellico pa partido AVP perhudica e trahador y sigur Minister di Husticia sr. Andin Bikker ta na altura di posicion di Parlamento unda cu den momentonan aki no ta oportuno pa perhudica e grupo aki cu ta cerca di pensioen. Precisamente mirando nan edad lo ta casi imposibel pa e grupo aki haya un otro trabao, unda cu nos mes structuralmente lo ta hincando e grupo aki den un situacion hopi precario y esaki hamas por ser permiti.


text:
E diferencia entre prolonga y registra pa FASE
Fase Helpdesk team a bin ta tuma nota cu hopi hende cu ta desea prolongacion eroneamente a registra full di nobo como trahado riba e website di FASE helpdesk. E diferencia ta: esunnan cu awo kier aplica pa FASE pa prome biaha tin cu yena Formulario Trahado. Esunnan cu ya ta ricibiendo FASE y kier sigui haya FASE tin cu yena Prolongacion FASE.
Fase Helpdesk ta alerta tur hende cu si bo registra di nobo, no kiermen cu bo ta prolonga. Bo mester aplica pa prolongacion riba e website di fasehelpdesk.com.
E instruccion ta como lo siguiente:
Habri e website www.fasehelpdesk.com
Scoge Prolongacion FASE – sea trahado of ZZP, esun cu ta aplicabel pa bo.
Yena bo number di FASE
Yena tur dato cu e formulario ta rekiri
Upload tur documento pidi
Y djey click riba Prolonga FASE
Un biaha mas e yamada: si bo a registra di nobo esey no kiermen cu bo a prolonga.
Solamente esunnan cu yena e formulario pa prolongacion lo bin na remarca pa esaki.
Corda cu ultimo dia ta 15 di augustus
FASE Helpdesk
12 augustus 2020


text:
WILLEMSTAD – Mathshir Laken di 29 aña di edat i Joel Adriana tambe di 29 aña di edat tabata den sala di Corte djabièrnè último pa responsabilisá pa aktonan kastigabel ku nan a kometé dia 22 di ougùstùs 2020.
Ta trata aki di un atrako armá riba un siudadano di inisial M.R pa a kita for di dje 1 telefon mobil IPhone Apple, 1 par di renchi di oro di orea pa ‘hende hòmber’.
N’e okashon aki a saka arma di kandela pa M.R bisando: “Si bo no tin sèn awor aki, mi ta tirabu, laga mi wak den e tas ei. Bo mester tin sèn”. Drentando kas di M.R via porta patras a oblig’é pa entregá tas ku kontenido. Komo tal ta trata aki di ladronisia violento, pero tambe poseshon di arma di kandela.
Abogadonan enkargá ku e defensa tabata mr. M. Gomes p’e akusado Mathshir Laken i mr. J. Prevo pa Joel Adiana.
Abogado señora mr. M. Gomes a defendé e punto di bista ku su kliente Mathsir Laken no a kometé ningun akto kastigabel, pasobra segun e abogado t’e víktima M.R. mes lo a duna Mathsir Laken e telefon, tanten ku e tin un debe serka dje.
Ta dos persona ta papia aki di e ladronisia di telefon, esta e víktima M.R. i su frei.
Pero segun abogado mr. Gomes no mester konfia deklarashonnan di M.R, pasobra esaki a hasi diferente deklarashon na Polisnan, pasobra apart di denunsia di telefon i renchi di oro.
E viktima a pretendé ku a trata na kita for di dje su oloshi i brel tambe, anto hasta su kamisa e duo kier a kita for di dje.
Mas aleu a bin padilanti un relato ku ta mustra ku M.R. tabata den e situashon ku e por a kore bai ya ku nan tabata pará pafó, of te hasta hasi denunsia na Polis, enfin un historia kasi ineksplikabel i inkomprendibel segun abogado mr Gomes.
Mas aleu segun e abogado kasi mester konkluí komosifuera un kombersashon tabatin entre Mathsir Laken i M.R i nada di atrako i òf menasa.
Abogado mr. Prevo enkarga ku e defensa di Adriana Willems a referí n’e hecho ku M.R. lo tabatin un debe serka su kliente esta Adriana Willems i ku finalmente riba esei a surgi e problema ku masha bai bini den intentonan pa fia plaka pa paga bèk.
Den sala di Corte e deklarashonnan a kue buèltanan straño ku a bira práktikamente inkomprendibel. Ámbos abogado a ekspresá duda serio den e komportashon i aktitut di M.R. pa mustra ku e no tabata bou di ningun menasa ku arma di kandela ya ku el a haña chèns di kore bai bini ku su kasá huntu kuné den outo sintá, siendo tin e pretenshon ku e tabata bou di menasa ku arma di kandela.
Un tipo di aktitut asina no ta kuadra pa un persona ku ta bou di menasa ku arma di kandela.
Fiskal finalmente a hasi e demanda di 8 aña kastigu di prizon p’e duo Mathshir Laken i Joel Adriana, siendo Hues mr. drs. S.M. van Lieshout a keda ku dia 2 di aprel lo e dikta sentensia.


text:
Sosten financiero
Samenwerkende Fondsen Cariben ta ofrece sosten financiero na proyectonan den e parti Caribense den Reino. Nos kier sostene y reforsa proyectonan den e ‘sector social’. Proyectonan cu ta trece hende hunto y cu ta crea un laso entre generacion y cultura. Proyectonan cu ta aumenta e compromiso y calidad di bida den bario. Banda di e desaroyo den bario, ta pone tambe enfasis riba e islanan pa bin cu proyectonan pa hoben, pa hende grandi y pa esnan vulnerabel manera hende cu un handicap of adiccion.
Bo kier aplica pa ayudo financiero pa un proyecto? Pa esaki ta acudi riba cada isla na un punto central: e director local. Esaki ta scapa bo hopi molester y tempo!
Prome bo entrega e solicitud, lesa nos criterio y reglanan bon. Bo tin pregunta of mester di ayudo ainda, tuma contacto cu bo director local.
E proceso di solicitud
Bo ta desea di presenta un solicitud pa financia un proyecto? Pa cu esey bo por acudi riba cada isla na un punto central: e director local. Esaki ta scapa bo hopi molester y tempo!
Solicitud
Pa presenta un solicitud, bo tin cu haci uzo di nos formulario di solicitud. Ora bo caba di yena e formulario, bo ta mand’e pa e director local.
Describi den e formulario di solicitud di miho forma posibel, e meta y ki resultado bo ta spera di bo proyecto. Tene cuenta den esaki cu e criteria y regla di e Samenwerkende Fondsen Cariben. Finalmente, no lubida pa encera tur suplemento pidi. Esey ta acelera e tempo di evaluacion y asina bo ta tende mas lihe si bo por conta cu financiamento di nos of no.
Prome bo cuminsa, lesa tur criterio y regla hopi bon. Bo no tin sigur si bo plan ta cumpli cu nos exigencianan? Tuma contacto prome cu nos directornan local. Esaki ta preveni desilucion.
Bo no tin printer, e ora bo por manda pidi e formulario cerca bo director local tambe. Bo ta hay’e na cas den post y bo por yen’e na man of cu mashin di type.
E evaluacion
E director local riba bo mes isla ta evalua bo solicitud, basa riba e criterionan di e Samenwerkende Fondsen Cariben. Nan por pidi bo informacion adicional of pa aclarea algun pregunta y yuda bo completa bo solicitud. Finalmente e director ta duna conseho na Samenwerkende Fondsen Cariben.
E fondonan Hulandes ta tuma un decision definitivo riba bo solicitud. Di nan bo ta ricibi un carta di decision den cual tin un aprobacion of rechaso. Samenwerkende Fondsen Cariben ta percura conhuntamente pa e financiamento final.
Duracion di e proceso
E proceso total for di momento cu bo somete bo solicitud, por dura 4 pa 6 luna. Tene cuenta cu esaki den planning di bo proyecto.
Criterio & Regla
Samenwerkende Fondsen Cariben ta sostene organisacionnan existente y nobo. Fundacionnan, asociacionnan, organisacionnan boluntario y institutonan di bienestar profesional. Si ta bay pa 500 florin of pa 20.000 florin: cu placer nos ta ricibi bo solicitud!
Organisacionnan por entrega mas cu un solicitud. No tin limite tanten cu bo bin cu bon proyecto. Solicitud por wordo entrega na cualke momento di aña. Esaki bo ta haci riba bo propio isla, cerca bo director local.
Bo proyecto ta cumpli cu nos criterio y reglanan? Aplica pa un contribucion financiero. Habri e formulariodisolicitud of tuma contacto cu bo director local.
Regla
Samenwerkende Fondsen Cariben ta ofrece sosten financiero na proyectonan den e Parti Caribense den Reino. Nos kier sostene y reforsa proyectonan den ‘sector social’. Proyectonan cu ta trece hende hunto y cu ta crea un laso entre generacion y cultura. Proyectonan cu ta aumenta e compromiso y calidad di bida den bario. Banda di e desaroyo den bario, ta pone enfasis tambe riba e islanan pa cu proyectonan pa hoben, pa hende grandi y pa esnan vulnerabel manera hende cu handicap of adiccion.
Pensa por ehempel riba proyectonan manera:
- problematica di adiccion
- actividadnan pa hende grandi
- combati pobresa
- guia cu huiswerk
- actividadnan pa hoben
- violencia domestico
- calidad di bida den bario
- drop-outs
- sosten pa mayornan
- combati soledad
Criterio


text:
Vincent van Gogh
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Vincent Willem van Gogh miho conoci como Vincent van Gogh, tabata un pintor Hulandes. El a nace dia 30 di maart 1853 y a fayece 29 di juli 1890.
E no tawata masha conoci den su bida. Durante su bida el a logra bende algun pintura so. Sinembargo, su fama a crece despues di su morto. Awendia e ta un di e pintornan mas conoci den historia y un bon contribuido den arte moderno.
Van Gogh a cuminsa pinta cu su binti aña. Un di su miho trabou tawata haci dos aña prome cu su morto. El a haci mas cu 2.000 obra di arte. Mas o menos 900 tawata pintura y 1.100 tawata pinta y gesketch. Asina mes, su trabou di arte tawatin masha influencia den arte di Modernismo despues di dje. Awe un cantidad di obra cu el a haci ta distribui mundialmente den museonan of ta na benta na prijs hopi halto.
Despues cu e no a logra haya trabou, el a dicidi di bira un artista. El a biba na Paris hunto cu su ruman, Theo, cu tawata un comerciante di arte y a conoce hopi artista famoso cu a yud'e y influenci'e. Durante su bida el a skirbi hopi carta pa su ruman y Theo tawata warda nan. Den un di su carta e ta papia tocante su sentimentonan fuerte pa bida y arte.
El a muda pa e ciudad Arles y a biba cu un otro artista, Paul Gauguin. Nan dos semper tawata discuti cu otro y poco despues Vincent a corta su parti horea y mand'e pa un prostituta. Su problema mental a bira asina serio cu nan a mand'e na un instituto. Diesocho luna despues el a coy un pistol y mata su mes y muri dos dia despues. Theo tawata masha trastorna di e morto di su ruman. El a bira asina malo cu el a muri seis luna despues.
Bida[editá | editá fuente]
Vincent van Gogh a nace na Groot-Zundert, Hulanda. E tawata yiu di un pasto y nan a cri'e rond di un famia masha religioso. Vincent tawata masha emocional y no tawata confia den su mes. Entre aña 1860 pa 1880 finalmente a dicidi di bira artista den pintamento. E tawatin dos romance tristo. El traha tambe sin exito den un boekhandel, como bendedo di arte y predicado. El a keda na Belgica unda el a predica pa studia arte. Un di su trabounan ta tristo, fuerte y un di su pintura conoci ta "the Potato Eaters" pinta na 1885. Na e aña ey, van Gogh a bay Antwerp unda el a haya e trabounan di Rubens y a cumpra hopi prints Hapones.
Na 1886 el a bay Paris pa compaña su ruman, Theo, cu tawata manager di un galeria yama 'Goupil's'. Na Paris el studia cu Cormon. E tambe a conoce Pisarro, Monet, y Gauguin. Esakinan a yuda e colo di su pintura pa briy'e y pinta den slagen cortico cu e penseel. Su temperamento nervioso a hacie un compañero dificil y discusion tur anochi combina cu pintura tur dia a hacie malo di salud. El a dicidi di bay zuid na Arles unda el a spera su amigonan lo compañ'e y yud'e busca un scol di arte. Na final di aña 1888, Gauguin a laga Arles. Van Gogh a sigui cu un mashin di feita, pero Gauguin a par'e. Van Gogh a corta e lobulo di su horea.
Despues di esey, van Gogh a cuminsa haya ataka di locura y nan a mand'e na un institucion psikiatrico na Saint-Remy pa tratamento medico.
Den mei di 1890 su salud mental a mehora y el a bay biba na Auvers-sur-Oise. Dr. Gachet tawata wak p'e cautelosamente. Sinembargo, dos luna despues riba dia 27 di juli, a hay'e morto. Theo,cu tabata cu Van Gogh prome cu el a muri a informa cu su ultimo palabranan tawata "La tristese durera toujours", cu kiermen "E tristesa lo dura pa semper" na Frances. Durante su corto carera el a bende solamente un pintura. Van Gogh su pinturnan bunita a bende nan den menos di tres aña. E mama di Van Gogh a tira tur su pinturanan afo durante cu e tawata na bida y hasta tambe despues di su morto. Pero el a biba suficiente tempo pa wak su yiu bira un pintor famoso rond mundo.


text: ORANJESTAD – Awe Minister Xiomara Maduro y Prome Minister Evelyn Wever-Croes a reunihunto cu e team di CFATF (Caribbean Financial Action Task Force)cu lo bay evalua e integridad di Aruba susistemafinanciero. Den e diananakie team di CFATF lo reuni cu diferente stakeholders den sector publico y priva pa asinaevalua e esfuersomutuo cu ta wordohacinanosPais pa evita cu nossistemafinanciero ta wordomalusapalabamento di placa y financiamento di terorismo. Gobierno di Aruba ta deseaexito y forza na e team di Aruba y e team di CFATF. Minister Xiomara Maduro ta spera cu Aruba por contana final cu un bon evaluacion.


text:
patrick werleman
-
Anti-Doping
Montserrat Rejoins Caribbean RADO
The Caribbean Regional Anti-Doping Organization (RADO) is pleased to announce Montserrat as its newest member. Montserrat’s application to rejoin Caribbean…Read More »
-
anti-doping news
Comision Anti-Dopahe cu charla
Comision Anti-Dopahe a tene charla riba e tema anti-doping Comision Anti-Doping di Aruba a continua cu su programa di charla…Read More »
-
anti-doping news
Prevencion di Dopahe
Prevencion di Dopahe den Deporte ta un topico mundial. Na Aruba tambe un comision tin alrededor di dos anja caba…Read More »
-
Anti-Doping
Patrick Werleman Presidente nobo di Caribbean RADO
Miembro di Comite Olimpico Arubano, Patrick Werleman eligi como e Presidente nobo di Caribbean RADO. Un noticia super positivo cu…Read More »
-
Anti-Doping
Aruba a completa tur criteria di WADA
Compliance Department of WADA a indica cu Aruba a completa tur criteria, prioridadnan y accionnan importante di e Corrective Action…Read More »


text:
Parlamentario Alan Howell
Contento cu ta existi e posibilidad pa entrega 25% di salario
Parlamentario Alan Howell ta comenta cu durante reunion publico den Parlamento hunto cu e sindicatonan siman pasa, ta hopi informacion y opinion a wordo intercambia. Sindicatonan a pidi Parlamento un reunion pa scucha cuanto e parlamentarionan ta bay entrega pa ta solidario cu pueblo den e situacion di crisis cu nos ta bibando aden pa loke ta Covid-19.
Loke e sali na cla ta cu parlamentarionan di Aruba ta bay entrega por lo menos 20% di nan salario. Pero na mes momento, siguiendo su declaracion di siman pasa, Alan Howell a indica na e sindicatonan cu ta berdad cu el a propone pa entrega 25% di salario di tur parlamentario. Durante e encuentro publico den Parlamento tabata un gran satisfaction pa parlamentario Howell scucha cu tin e disponibilidad di e fraccionnan presente pa entrega mas di 20% cu por bira 25%. Parlamentario di POR a pone enfasis cu esnan cu tin un salario mas halto ta e promenan cu mester contribui y sigur prome cu yega na esnan cu un salario chikito. Den caso unico aki unda nos tur mester contribui esnan cu schouder mas hancho mester contribui un porcentahe mas halto cu esnan cu schouder mas chikito, ta opinion di Alan Howell.
Durante un siguiente reunion publico pa atende e tema lo tin un debate pa sa kico lo entrega finalmente, pasobra na final nos ta den un estado democratico y ta mayoria ta esun cu ta dicidi. Segun Howell e tabata un bon reunion caminda hunto tur presente a pone Aruba na prome lugar.


text:
Comportacion di comunidad lo determina
e velocidad di e pasonan pa habri bek economia di Aruba.
E strategia cu Gobierno di Aruba a scohe p’e “Flatten the Curve” a logra contene e transmicion di e virus. Tur cos ta mustra cu a logra minimalisa e transmicion local pa motibo cu tin menos caso nobo ta wordo detecta, mas hende ta recuperando y consecuentemente e casonan activo tambe ta bahando. Pa a logra esaki a rekeri introduccion di diferente medida drastico cu a limita libertad di hende y su movecion; manera Shelter in Place, Toque de Queda y siere di establecimentonan no esencial y tambe e lockdown. Gobierno di Aruba y Departamento di Salud Publico ta consciente cu hopi hende a compronde y ta cumpliendo cu nan parti y ta gradici cu hunto nos por a logra baha e cantidad di casonan positivo y activo significantemente. Pero lastimamente esey no kiermen cu nos a yega e final ainda.
E transmicion a minimalisa y nos a haya debido tempo pa prepara y optimalisa nos capacidad di cuido medico y alaves hisa nos capacidad di detecta, test, isola y controla. Nos gruponan vulnerabel nan riesgo tambe ta mihor protehi y awor ta yega e momento pa Aruba cuminsa ehecuta e strategia di salida di crisis. Esey no kiermen cu ehecutando esaki nos ta sali completamente di e crisis actual di corona virus di biaha. Esaki lo tuma su debido tempo y tin chens cu na caminda mester adapta na situacionnan cu presenta. E ta e comienso di e strategia pa logra cu nos por sali cu menos daño posibel. Esaki riba tereno di salud, pero alaves riba tereno financiero-economico.
Na e momento aki Gobierno di Aruba hunto cu e Crisis Team ta trahando riba e strategia pa permiti comercio, instituciononnan y departamentonan di Gobierno cuminsa funciona gradualmente.
Na momento cu e proceso aki cuminsa Gobierno lo informa con cada sector lo por habri bek den fase y cumpliendo cu normanan estricto di proceduranan di higiena y distanciamento fisico stipula. Esakinan ta e minimo cu mester cumpli cu ne pa por sigui cu ehecucion di e strategia di salida.
Den e dianan cu ta sigui comunidad di Aruba lo bay wordo informa debidamente riba e maneho pa cu habrimento di e diferente sectornan. Na momento cu poco poco comunidad cuminsa move den direccion di e asina yama e “Normal Nobo” e posibilidad t’ey cu e casonan di COVID-19 por surgi di nobo. Esaki pasobra lo tin movecion di hende atrobe. Pa e motibo aki ta importante pa tur sector y comunidad engeneral cumpli cabalmente cu e medidadanan di proteccion y higiena. Gobierno, Departamento di Salud Publico, Hospital y sector Medico completo ta prepara pa maneha e situacion segun cu nos comunidad ta cuminsa adapta nan mes den e “Normal Nobo.”
Durante 6 siman tur dia Departamento di Salud Publico a informa y educa comunidad con pa proteha nan mes contra e virus y ta importante pa comunidad sigui haci esaki.
• Mantene distancia fisico di 2 meter na tur momento;
• Laba man frecuentemente cu awa y habon of uza handsanitizer cu
60% di alcohol of mas;
• Evita mishi cu wowo, nanishi y boca lo maximo posibel;
• Si bo ta hasi uzo di un mondmask of handschoen, educa bo mes tocante su uzo debido;
• Si bo ta malo keda cas y consulta cu bo dokter di cas tocante bo
sintomanan.
Tanten cu no tin un vacuna disponibel pa brinda proteccion na nos comunidad ta hopi importante pa nos por controla e transmicion. Sinembargo e realidad di bida ta cu por surgi mas caso mientras cu nos ta custumbra cu e “Normal Nobo”, ta keda na cada un di nos pa preveni di hay’e y plam’e.
E LUCHA CONTA CORONA VIRUS TA SIGUI, E TA RESPONSABILIDAD DI NOS TUR


text:
WILLEMSTAD – E atentonan pa yega na un mayoria den parlamento despues di un wikènt di deliberashon a faya tòg. “Nos ta bai prepará pa elekshon”, lider di frakshon Melvin Cijntje di partido di koalishon Pueblo Soberano ta bisa.
E no tin ‘hard feelings’ pa Marilyn Moses, e miembro di Staten ku a sali for di e partido di koalishon PAIS i a bai ku su asiento. Partido di oposishon PAR tabata dispuesto di negoshá, pero sin resultado. Cijntje: “Nan tabatin asina un lista di deseo i kada ora tabata manera tabata bini algu nobo aserka. Esei a hasi e proseso mas difísil. Awe tardi nos a disidí di instruí e ministernan pa entregá nan retiro.”
Marvelyne Wiels
Parse e opstákulo ta e empeño di minister plenipotensiario. PS no ke pa Marbelyne Wiels sali for di Kas di Kòrsou, pero tabatin mas kos, Stephen Walroud ta bisa na nòmber di PAR. “Nan tabatin problema pa pone tur palabrashon riba papel i firma nan. Pesei nos no ker a sigui papia.”
Gerrit Schotte, lider di e partido di oposishon di mas grandi MFK, último dianan tabata asombrá tokante e manera ku kosnan tabata bai. “Dia ku riba 3 di ougùstùs 2012 Dean Rozier a bai ku su asiento di MFK nos a entregá nos retiro mésora. E gobièrnu aki a haña mas tempu serka gobernador, aparentemente ta skibi demokrasia di nobo dependiente di kua partidonan tin aden.”
MFK a indiká ku nan ta kla pa elekshon. Djamars atardi kuartu pa dos gobernador ta warda Gerrit Schotte pa un ronda di konsultashon. Esaki lo sosodé ku kada partido, asina gabinete di gobernador a laga sa.
Lider di partido
Pueblo Soberano, ganadó grandi di e elekshonnan anterior, lo mester hasi lihé.Despues di e asesinato riba lider di partido Helmin Wiels, un kambio den maneho i despedida di algun minister i un promé minister, e partido a haña hopi sla. “Na desèmber nos ta skohe un lider nobo. Ami ta keda den polítika si, pero mi no ta bira lider, esei mi salú no ta pèrmití.”, asina Cijntje, ku ta rekuperando di kebrante di salú, ta bisa.
Outor Anneke Polak


text:
Gobièrnu di Kòrsou ke stabilidat den sektor energétiko
Gobièrnu di Kòrsou ke stabilidat den sektor energétiko
Geplaatst op 06 October 2021 dor di Ministerio Asuntunan General i Promé Minister
WILLEMSTAD – Komo akshonista di diferente kompania den e sektor energétiko di nos pais, Gobièrnu di Kòrsou su responsabilidat i prioridat ta pa perkurá stabilidat den e sektor. Den kuadro di esaki, tur desishon tumá ta keda analisá di forma krítiko i ku e koutela nesesario pa garantisá toma di desishon ku ta na bienestar di nos komunidat.
Pa loke ta trata e proseso ku ta andando na Refineria di Kòrsou (RdK), gobièrnu ta konfirmá di a informá hunta di komisario aktual i gerensia den un karta fechá 23 di sèptèmber 2021, di no tin konfiansa den nan mas. Riba kual dia 27 di sèptèmber 2021, representante di akshonista a risibí un kontesta kaminda tantu e hunta di komisario komo gerensia tambe ta pone nan puesto na disposishon.
Miéntras tin un proseso andando pa salbaguardiá integridat di e proseso i tambe respetá privasidat di tur envolví, gobièrnu lo no duna komentario adishonal.


text:
ORANJESTAD – Diabierna ultimo Minister Maduro a hiba palabra na ocasion di e celebracion di e 6 aniversario di e 17 metanan mundial cu e 193 Paisnan di Nacionnan Uni a formula na aña 2015 pa yega na un desaroyo sostenibel pa nos mundo. Aruba como un Pais chikito na mundo a percura pa mustra iniciativa internacional pa haci un ‘commitment’ pa usa e 17 metanan mundial (SDGs) como herment pa nos crecemento como Pais. Asina nos por wak cu den e 6 añanan cu a transcuri, Gobierno di Aruba a introduci un Comision Nacional di SDGs cu a keda encarga pa traha un ‘SDG Roadmap’ pa asina stipula e caminda pa nos Pais cana pa nos ta alinea cu e 17 SDGsnan. Cuminsando na aña 2020, e SDGs nan a keda integra den Presupuesto di Pais Aruba pa asina por tin un bista di cual parti di e maneho hiba ta yuda na realisa e metanan mundial pa un desaroyo sostenibel di nos Pais. Controlaria General (Algemene Rekenkamer di Aruba) tambe ta tene cuenta cu e 17 SDGs na momento nan haci auditoria riba e trabou haci pa Gobierno di Aruba. Varios Ministerio y Departamento di Gobierno a traha plannan sectoral cu ta alinea cu e SDGsnan. Entre otro, por menciona, e Plan Nacional di Enseñansa, e Plan di Naturalesa y Medio Ambiente, e Plan di Crisis Social y Plan di Desaroyo Teritorial. Importante tambe ta e Plan Nacional Strategico NSP cu ta delinea e pasonan strategico cu Aruba mester tuma pa por implementa e 17 SDGsnan exitosamente. Hunto cu esaki mester menciona cu e ‘Masterplan Repositioning Our Sails’ pa yuda Aruba recupera economicamente di e pandemia di COVID19, tambe ta alinea cu e 17 SDGsnan.
Minister Maduro ta enfatisa cu Gobierno di Aruba a mustra iniciativa internacional y accion nacional pa implementa e metanan mundial aki, pasobra SDGs ta un herment cu nos tin awor pa yega na un miho calidad di bida pa tur hende. E SDGs ta duna nos e posibilidad como Pais pa alinea nos esfuerso den e mesun direccion hunto cu sector comercial, organisacionnan no gubernamental, sector academico y tur ciudadano cu kier pa Aruba tin un futuro prospero.
Pa realisa e metanan exitosamente, e ta rekeri un esfuerso di nos tur. Na Aruba semper nos a demostra cu nos ta supera nos retonan y awor nos tin un herment pa yuda nos yega na un desaroyo sostenibel pa nos Pais. Pesey e invitacion ta wordo extendi na un y tur pa atende e ronda consultativo den e forma di ‘Town Hall Meetings’ cu pronto lo wordo organisa pa asina un y tur tin e oportunidad pa yuda cu ideanan innovativo pa nos por yega na un Aruba mas sostenibel.
Minister Xiomara Maduro ta gradici y felicita e Comision Nacional di SDGs pa e guia y e organisacion di e direccion cu Aruba tin pa cana pa logra pa nos tur por biba den paz y prosperidad, respetando nos naturalesa.


text:
Ayera diabierna tabata un dia hopi scur pa werksternan den servicio di SKOA pero na mes momento tambe ta democracia, segun lider di fraccion di AVP Mike Emnan a declara dilanti edificio di Parlamento na momento cu tabata trata presupuesto 2021.7.23
“Na momento cu nos miembronan di fraccion tabata para dilanti entrada di Parlamento papiando cu e werksternan, den sala di Parlamento mes Presidente Edgar Vrolijk a dicidi di cera e lista di oradonan.
E presidente a habri e reunion y den mesun rosea a dicidi di cera e reunion pa di e forma aki parlamentarionan no por papia riba entre otro e situacion di e werksternan y tampoco parlamentarionan no por papia riba e presupuesto 2021.
Un presupuesto cu ta colma di medidanan hopi pisa pa henter nos pueblo y cantida di medida mas na caminda y ta sumamente tristo cu democracia di Aruba ta yegando na e punto aki caminda tin un partido RAIZ sinta na e otro banda y cu a bisa cu nan ta parti di un cambio, cu nan ta bay renoba politica y ta bay hiba un politica di otro nivel caminda lo tin miho participacion di parlamento den discusionnan y asina evita cu parlamento lo ta un stempel parliament.
Sinembargo den e reunion aki ta bira coopera cu Presidente di Parlamento pa cera e reunion prome cu cualkier persona por a hiba palabra caminda cu coleganan di nos fraccion tabata ariba den sala buscando e listra di oradonan pero nan tabatin esaki scondi, loke a pone cu nan no por a firma pa hiba palabra.
Mesun tipo di weganan cu nos a mira caba den e reunion pa eligi presidente di parlamento caminda papelnan tabata bayendo rond cu ta algo cu no ta cuadra cu e nivel cu parlamento di Aruba mester tin y mientras cu nos ta papiando cu e grupo di trahadonan aki preocupa cu nan trabou, presidente ta dicidi di cera e lista di oradonan no dunando ningun miembro di Accion 21, MAS y AVP, e oportunidad di ta parti di e debate politico.
Nos ta kere esaki ta un indicacion di algo hopi robes cu pais Aruba ta bayendo na e momentonan aki y aki tin un coalicion cu no tin mayoria di voto si conta nan voto hunto compara cu votonan di AVP, MAS y ACCION 21, y nan ta haci discusion dificil na Aruba.
Ta bay tin un caso den Corte caminda partido AVP a pidi un reconteo di voto y nos a haya awe un proces verbaal cu ta informa cu a kima e stembiljetten mientras cu abogado di AVP dia cu el a entrega e caso el a puntra pa percura pa e stembiljetten no wordo kima a base di e reconteo cu mester tuma luga ainda.
A manda carta pa electeoraleraad pa no kima e stembiljetten, a yama Censo pa no kima esakinan y awe diabierna mainta nos ta haya un proces verbaal cu ta bisa cu dia 9 di juli a dicidi di kima e stembiljetten.
Pues esaki ta nifica cu reconteo tampoco ta posibel mas y nbos a mira sistematicamente un dictadura y e dictadura a yega e punto awe cu Parlamento no por reuni riba presupuestgo 2021 cu ta mas c’un aña lat ya cu e mester a wordo trata prome un di september di aña pasa.
Un situacion hopi hopi scur pa Aruba y si ta esaki ta loke ta spera nos pais cu fraccion di MEP y RAIZ, caminda 11 miembro sinta un banda ta bisa cu nan no tin ningun necesidad pa papia riba umn presupuesto cu tin asina hopi tema di preocupacion riba varios tereno manera enseñansa, perdida di poder di compra, pobresa den nos pais, inkietud cerca tur e institutonan den nos pais, Banco Central cu a caba di saca un rapport di emprobecimento grandi cu tin na Aruba.
Kico nos ta mira cu 11 miembro a dicidi di hunga un wega pa cera e debate politico mientras cu democracia tabata tumando dilanti parlamento, caminda nos tabata scuchando un grupo di trahadonan cu nan inkietudnan grandi.
Pero e lucha ta continua y esaki ta duna nos mas forsa y na mes momento ta hacie pa pueblo mas cla cu ora cu nos bay vota y cu tin partidonan cu ta boga pa un cambio pero awor ta bira complice di un posicion cu ta sumamente scur pa democracia di nos pais,” Mike Eman a declara.


text:
ORANJESTAD (AAN): Parlamentario Endy Croes ta lamenta masha hopi con 2 locutor kendenan a atraca caha di gobierno pa un suma di 8 miyon Florin bao di gabinete Eman I y gabinete Eman II, awe ta grita y haci tur sorto di boroto pa trece instabilidad politico den un isla cu asina tanto reto.
All Stories
ORANJESTAD (AAN): Diabierna mainta Parlamento a trata presupuesto 2021 y miembro di fraccion di AVP, Gerlien Croes, tambe a atende e reunion mescos cu tabata intencion di henter fraccion di AVP.
ORANJESTAD (AAN): Parlamentario Endy Croes ta lamenta masha hopi e hecho di e nivel cu Mike Eman ta hiba politica. No solamente Mike Eman pero tambe henter Fraccion di AVP.
ORANJESTAD (AAN): Parlamentario Endy Croes ta splica cu poco poco pero sigur Aruba ta recuperando.
Wendrick Cicilia ta kere cu tin di laga e deseo pa sirbi bienestar general prevalece riba bienestar partidario
ORANJESTAD (AAN): E hoben politico Wendrick Cicilia di AVP, a indica cu Aruba su sistema politico ta garantisa cu e bos di ciudadano nan worde representa y expresa den e instituto estatal mas eleva den nos Pais.
Pa expresion di e lider di MAS di “no a los su pit-bullnan ainda”...
MEP y RAIZ mester yega na un acuerdo di gobernacion den liñanan grandi - *Aworaki loke tin ta speculacion relaciona cu reparticion di carteranan
ORANJESTAD (AAN): E prome reunion publico relaciona cu tratamento di presupuesto 2021 a cuminsa cu un sabor amargo, segun Aquanette Gunn di Partido MAS.
ORANJESTAD (AAN) – Solangel Dinmohamed- Lacle, ken a participa como candidato riba lista di Partido MAS, a yama un conferencia di prensa pa duna su version, tocante loke a sosode cune, den seno di e partido.
ORANJESTAD (AAN): Parlamentario Endy Croes ta splica cu Aruba ta den fase di recuperacion despues cu mundo henter a wordo azota pa un crisis historico esta covid 19.


text:
06-2021 – KvK ta lamenta e accion di Minister di Labor y DAO cu a crea confusion
Oranjestad – Actualmente no tin claridad pa loke ta trata dialuna 15 di februari proximo. Riba e calendario 2021 di dianan oficial di Fiesta/Conmemoracion cu DAO a publica riba su website, e fecha di 15 di februari ta figura como tentativo ya cu a pospone e parada grandi di carnaval 2021, pero no a fiha un fecha nobo. Sinembargo, riba 28 di januari ultimo, Minister di Labor y Asuntonan Social y DAO, a anuncia cu 15 di februari 2021, a pesar cu no tin parada grandi di carnaval, toch ta y lo keda un dia festivo.
E anuncio aki a trece confusion, tanto pa e dunadonan di trabao como tambe pa e empleadonan. Den ley ta stipula cu e dialuna despues di e parada grandi di carnaval ta un dia liber, pues ta referi specificamente na e parada grandi di carnaval. En bista cu no lo tin un parada grandi di carnaval den e proximo dianan, ta implica cu no tin un base legal pa considera dialuna 15 di februari como un dia liber. Cualkier cambio y/of adaptacion di e ley mester cana via e proceso huridico normal cu ta tuma su debido tempo. Sigun e informacion cu KvK a ricibi, e proceso aki no a wordo inicia, pues no tin ningun peticion pa cambio di e ley.
Camara di Comercio y Industria (KvK) ta lamenta e manera con Minister di Labor a atende cu e asunto aki door di tuma un decision incorecto y contra ley cu ademas, sin dialogo, ni splicacion, ni previo aviso, ta wordo imponi riba e sector priva. E tipo di accionnan aki sigur no ta contribui na aceleracion di e proceso di recuperacion di nos economia, ya cu precisamente den e periodo dificil aki ta sumamente importante pa negoshinan por keda opera mas normalmente posibel.
Aruba, 11 di februari 2021
Camara di Comercio y Industria (KvK)Scroll To Top


text:
ORANJESTAD – Ku 274 voto na Kòrsou i 112 voto na Aruba VVD a bira e partido di mas grandi na e islanan aki. Na Sint Maarten D66 a skor mas mihó, ku 42 voto. Pa tres or ora lokal e urnanan a sera na e ofisinanan di Represententashon di Hulanda na e tres islanan.
Na Aruba meskos ku na Hulanda e asistensia tabata haltu. 487 siudadano hulandes a entregá un biyete di vota. Na 2012 tabata 320, di kua 315 tabata bálido.
D66 na Aruba ta e di dos partido di mas grandi ku 101 voto. CDA i GroenLinks tur dos a haña 61 voto i PVV 44. PvdA na Aruba no a yega mas leu ku 24 voto. No a konta voto blanku òf imbálido na Aruba.
Sint Maarten
Na Sint Maarten a parti solamente 167 biyete di vota. Na final 151 votado a vota. Na 2012 tabata 123. Despues di D66, VVD a haña mas tantu voto n Sint Maarten, 31, siguí pa GroenLinks (21) i PvdA (18). E sobrá partidonan tur a haña ménos ku 10 voto.
Kòrsou
Na Kòrsou tambe VVD por a konta ku e votadó i a haña 274 voto, D66 ta sigui ku 204, despues CDA ku 80, PvdA a haña 75 i PVV 68. A entregá 920 biyete di vota na Kòrsou, 901 votadó a vota bálido


text:
Pa haci un peticion pa paspoort (nobo), mester presenta cu e siguiente documentonan:
- E paspoort cu a caduca;
- Den caso di prome peticion, un identificacion valido (cedula of rijbewijs);
- Si ta aplicabel, un decreto of declaracion Real cu ta comproba cu e persona cu ta haci e peticion a haya e nacionalidad Hulandes;
- Un pasfoto saca na un tienda di saca potret reconoci en conexion cu exigencianan di Ley cu e pasfoto mester cumpli cune (tira un bista tambe riba Fotomatrix
- model 2007);
Menor di edad (mucha y hoben te 18 aña)
- Pa un menor di edad, e mayornan, voogd of esun legalmente responsabel pa bienestar di e mucha, mester ta presente pa duna permiso door di firma e peticion. E menor tambe mester ta presente pa asina por midi'e;
- Si un di e mayornan of voogd(nan) no por ta presente mester di un declaracion cu ta duna permiso y un copia di un prueba di identidad valido (paspoort, cedula of rijbewijs) di e mayor of voogd cu no por ta presente. Riba e copia mester tin su firma para. Si un di e mayornan of voogd (nan) ta den exterior, e ora ey mester mail e declaracion unda ta duna permiso, como tambe copia di e prueba di identidad valido (paspoort, cedula of rijbewijs) unda su firma ta para, directamente pa Censo/Registro Civil na info@censo.aw.
Perde of a horta paspoort
- Si bo a perde of nan a horta bo paspoort, bo no mester bay polis mas pa traha un procesverbaal pa haci un peticion nobo pa paspoort. Pero bo tin cu informa Censo inmediatamente di robo of perdida di bo paspoort, unda bo mester firma un declaracion segun berdad. Por haci un peticion pa pasoort mesora. Si bo no tin otro prueba di identidad, pero si bo ya a yega di pidi un paspoort na Censo/Registro Civil, e ora ey nan por identifica bo basa riba esaki. Si no, e ora ey bo mester presenta na Censo/Registro Civil cu dos testigo.
Persona cu limitacion fisico
Den caso di persona cu tin limtacion fisica y ta na cama, tin cu trece:
- E paspoort caduca
- Un potret reciente na color
- Prueba di identidad di e peticionario (miembro di famia of funcionario di e instituto unda e persona ta interna/biba).


text:
‘E ACUERDO CU CITGO/PDVSA …. TA KEDA UN AVENTURA CU HOPI RISICO PA ARUBA …‘ONE BIG MESS’ !!’
‘E ACUERDO CU CITGO/PDVSA …. TA KEDA UN AVENTURA CU HOPI RISICO PA ARUBA …‘ONE BIG MESS’ !!’
Poco poco mas claridad ta saliendo rond di e ‘acuerdo cuestionable cu CITGO/PDVSA’. Diasabra 24 di December un matutino a publica ‘Citgo completamente hipoteca……Venezuela y PDVSA no tin mando riba Citgo mas’. No kabe duda cu e publicacion aki a sacudi pueblo di Aruba tanten cu dentro di e preparacion pa Pascu pueblo tabatatin tempo pa profundisa nan mes dentro di e 2 articulo relaciona cu e informe aki esta e informacion mes y e opinion redactional.
PPA como ‘unico’ partido politico cu for di inicio a cuestiona e acuerdo aki den su totalidad sin embargo no ta sorprendi pero ta mira e informe aki cu poco poco lo bai desenmascara henter e ‘deal’ cu Citgo y lo demonstra cu nos pais Aruba a worde hinca den un ‘aventura’ cu lo tin capitulo hopi amarga pa nos pais y nos pueblo. Nos pais Aruba a worde bendi barata…sacrifica !!
Esnan cu por corda ….E siman cu e firmamento a tuma lugar bao di un ‘show’ enorme na Caracas, Venezuela, e.o. PPA tabata e partido cu a publica e comunicado di Citgo Petroleum cual comunicado a bisa cu Citgo Petroleum Corporation no a firma nada …nan ta envolvi solamente como ‘consultant’. Y tambe nan a splica mundo Petrolero cu aki ta trata un proceso pa ‘transforma e fascilidad na Aruba den un Upgrader’. For di e momento aki PPA a bai hasi nos ‘huiswerk’ pa nos comprende e diferencia entre un upgrader y un refineria y nos a cuminsa splica nos pueblo cu algo ta hopi robez aki. Nos pregunta e.o. tabata pakiko Citgo Petroleum tabata tin e necesidad pa publica un comunicado cu tabata parce ‘robez’ for di locual gobierno di Aruba tabata splica pueblo di Aruba ?
Publicacion di ‘bispo di pascu’ di e interes di Citgo pa cu su accionista PDVSA/Venezuela ta birando mas y mas cla pa kade kende cu realmente kier sa algo mas di e ‘one big mess’ aki !! Esta e hecho cu a hipoteca Citgo completamente. E publicacion na juni 2016 tabatatin como meta pa tene nan financiadornan tranquil esta cu Citgo Petroleum lo no tabata hincando su mes den mas responsabilidad financiero pero cu na e Isla di Aruba lo tin un desaroyo rond di un fascilidad cual nan lo no ta envolvi financieramente pero solamente como consultant. Un ponencia cu PPA y otro (no politico) a keda cuestiona !
Ainda nos ta corda e publicacion di Reuters unda a sali na cla Citgo lo a manda puntra PDVSA holding pa un ‘tranche’ di 100 million dollar pa inicia e projecto na Aruba. E hecho cu Citgo Aruba NV no por a cuminsa funciona y cu segun declaracion lo mester warda te otro anja april/mei 2017 ta bisa hopi ……e ta accentua con hopi e crisis na Venezuela lo affecta e funcionamento di Citgo Aruba NV den futuro y ta accentua tanto e aventura como e caos/mess den cual gab Mike Eman a hinca nos pais.
Cu tur respet pa PDVSA cu a conoce su bon tempo tambe….pero nan ‘record’ di ultimo anja ta hopi tristo y e solo hecho cu Aruba a sinti e consecuencia financiero/economico di ta mara na e mercado Venezolano pa locual ta trata Aviacion, Turismo mester a pone gab Mike Eman pensa profundamente si ta vale la pena pa Aruba mara su mes cu asina hopi ‘risico’ pa nos economia y salud publico na un aventura asina ?? PPA su contesta como ‘unico’ partido politico cu e analisa e asunto aki profundamente a contesta cu NO !!
E.o. pasobra ta trata ‘transformacion den un Upgrader’ y ningun pero ningun momento re-apertura di nos refineria. Esnan cu ta usa e terminologia ‘re-habilitacion di nos Refineria’ ta tuma nos pueblo di Aruba hasi………..pa mi no usa palabra menos acceptabel. !!
E.o. pasobra unda tin ‘upgraders’ pa procesa e ‘bitumen’, e tar/lodo, e ‘extra heavy oil’ of con cu bo kier jamele tin hopi mas sushedad cu unda tin refineria normal. Mas CO2…..Mas waste products…y hopi mas risico pa salud publico. PPA no ta larga ningun cu ta asina jama ‘profesional’ y ta sirbi interes di esnan envolvi den e aventura aki enganja nos pueblo arubano.
E.o. pasobra na Aruba un Isla cu ta depende pa 90 % pa turismo awor lo permiti un ‘upgrader’ na San Nicolas envez di un refineria….cu hopi risico cu lo dura un 15 pa 25 anja !!
E.o. pasobra unda tin Upgrader tin hopi y hopi mas caso di cancer y malesa respitorio etc….!!Dios juda mi pueblo en general San Nicolas en particular.
Aruba no merece di bai pasa un Aventura asina …’One big Mess’ di cual locual nos ta senjala ta simpelmente e cabez di e seroe di ijs(ijsberg) y cu e consecuencia dramatico lo cuminsa ‘bati’ na porta di nos sociedad …
CON BIN ARUBA TA DEN E AVENTURA AKI ??
Awor e pregunta: Con bin Aruba por a jega asina leeuw ? Kizas lo tin den nos sociedad cu lo contesta esaki …si nos problema financiero….si nos problema economico….!! PPA ta rechasa un contesta asina. p
Contesta di PPA pasobra Aruba tin un gobierno cu ta kere cu ‘bisti’ un fluz y pretende di ta gobernante ta dunabo e sabiduria di un don sabe lo todo….di e estilo di goberna hopi vez bo so ….sin scucha e grito di pueblo.
Contesta di PPA pasobra Aruba su parlamento No a conoce un parlamento cu realmente ta funciona….cu no ta hasi su ‘huiswerk’ manera mester ta !! Fuera di esaki un oposicion cu ta pretende cu ta nan a logra habri e refineria y no gobierno…..a crea un situacion cu e oposicion aki ..no por a opone… no por a controla manera debe ser …oposicion tabata mas mara na e acuerdo cu CITGO cu gobierno mes…!! E ponencia cu oposicion no a ricibi documento na hora….no a hanja copia pa nan mes studia… tur ta argumentonan valido….pero nan validez ta ‘smelt’ ora e oposicion aki sa delanta cu nan y aki PPA ta jama nomber MEP y (x) Dem Real NO por a vota contra ni maske kiko ta mal poni den e acuerdo/deal cu gobierno a sera !! Pakiko ?? Ora bo ta kana pretende cu abo a sera ‘deal’ na Venezuela …cu tur cos ta cla kaba ..pasobra abo a reglele…anto como oposicion bo no por hasi nada otro cu vota PRO….y consecuentemente aki ta unda hopi ‘interes di pueblo arubiano’ a worde sacrifica. Pa un oposicion ‘zwak’ y pa sirbi ‘interes partidista’ y no sirbi bienestar general.
Pesey PPA ta tene gabinete Mike Eman/de Meza responsabel pa e consecuencia di e ‘aventura cu CITGO’ …..cual nos ta ripiti e consecuencia ta awor nan lo cuminsa Sali. PPA ta tene e 20 miembro di parlamento cu a vota ‘pro’ sin cu nan realmente sa y ta comprende kiko ‘tur’ ta den e acuerdo/deal negocia pa gab Mike Eman/de Meza y un vez mas srs y pueblo e consecuencia di nos futuro ‘upgrader’ ta masha hopi mes…nan ta peor cu e ‘problematica di garantia’ nan ta peor cu e problematica rond di e ‘racetrack’ ..nan ta peor cu e aventura di aqua nova etc etc….!! Aruba su ‘risico’ segun PPA ta core den mas cu un billion florin….hopi hopi mas !! Y hopi dolor riba tereno di salud publico !!
PPA ta ripiti nos ponencia …..! Nos sociedad ta baiendo direccion pa un eleccion na 2017 unda pueblo lo mester tuma su decision …pero principio di PPA e partido funda pa sr Juan E. Yrausquin q.e.p.d ta ‘cu esnan cu ta responsabel pa e caos no por forma parti di e solucion’. Aki ta momento pa pueblo tuma un decision ‘dramatico’. Mester di un gobernacion cu ta consisti di gobernante cu no tabata envolvi den crea e caos aki y mester di un parlamento completamente renova no basa riba e hecho cu un partido tin un majoria !! E contesta ta un ‘balansa di pober’ …!! Palabra lo keda na nos digno pueblo !!
Aruba, 26 di December 2016 Lider Politico di PPA
BENNY NISBET


text:
ORANJESTAD, 26 maart 2021. Bo persona ta interesa den sa si bo tawata infecta cu Covid-19 caba y si bo tin anticurpa contra e virus? Esaki ta bo chens.
Registra cu bo email na http://dvg.aw/sero y Directie Volksgezondheid lo manda bo persona un codigo pa participa na e investigacion di anticurpa contra SARS-CoV-2, e virus cu ta causa Covid-19. E codigo cu bo lo ricibi ta valido pa unicamente un persona participa. Pa por participa ta nesesario pa cuminsa download y registra riba e Aruba Health App como local y yena tur informacion.
Na momento di registra lo puntra bo persona pa bo email, nomber y edad. Si bo ta desea di registra mas cu un persona pa haci e estudio, bo por yena e formulario atrobe.
Masha danki pa bo participacion.
Team COVID-19 seroprevalencia.


text:
Gobierno di aruba a firma mou cu bohama pa e edificio nobo pa departamento...
Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa...
MAS y Accion21 kier reunion publico cu Minister di Salud Publico
Di con Aruba a acepta recorte 60 miyon di AZV, Dicon Gobierno a bay de acuerdo cu e recorte di 60 miyon den gasto...
Famia di hoben DJ Venezolano cu a muri fin di siman ultimo ta pidi...
Fin di siman Aruba a haya e tristo noticia di un hoben di 20 aña cu a muri den un circunstancia cu ta den...
Enseñansa enfrentando scarsedad di maestronan local cu ta bay biba pafo di Aruba
Pa via di pandemia Covid-19 y di diferente retonan cu area di Enseñansa ta bin enfrentando for di algun tempo, algun maestronan Arubiano a...
Minister Dangui Oduber ta anuncia renobacion di trapi di Rodgers Beach
Diaranson mainta na Rodgers Beach, San Nicolas, Minister di Turimo y Salubridad Publico, Sr. Dangui Obuber a tene un conferencia di prensa caminda el...
Minister di Enseñansa y Deporte Endy Croes a reuni cu bay University school of...
Recientemente den un encuentro ameno Minister di Enseñansa y Deporte Endy Croes a reuni cu fundado y presidente di Bay University School of medicine,...
Na e prome evento presencial di Caribbean Tourism Organization: A.T.A. ta promove Aruba na...
Despues di 18 luna, durante cual e protocolnan relaciona na e lucha contra COVID-19 a haci dificil y hasta imposibel pa organisa eventonan “face...
Prome Minister Evelyn Wever-Croes: Nos creatividad y imaginacion no tin limite y esaki sigur...
Na Renaissance Festival Plaza a tuma luga e apertura di Immerse 2021. Durante e evento aki, Prome Minister Evelyn Wever-Croes como orador a duna...
Minister Rocco Tjon: Minister di husticia y asuntonan social tabata na e “circular economy...
Minister di Husticia y Asuntonan Social Rocco Tjon a ricibi invitacion pa hiba palabra na e evento di “Circular Economy Masterclass Aruba”. Un evento...
Director suplente di Contraloria General Frederick Nuboer a tuma su retiro
(NoticiaCla )Vice presidente di Contraloria General di Aruba (conoci tambe como Algemeen Rekenkamer Aruba ‘ARA’) sr Frederick Nuboer a entrega su retiro na...


text:
ORANJESTAD – “Aruba, nos siguiente wave di Covid(19) ta na caminda, maske un gran parti di nos poblacion a vacuna”. Asina e pediatra di Aruba dr Wicha Wever a pone riba su pagina di Facebook diabierna. E ta traha den hospital y ta conoce e situacion interno y ta hopi critico riba e situacion for di comienso. E cifranan pa Aruba di contagio ta aumentando atrobe manera cu e portal aki a raporta e siman aki caba. E pediatra tambe tabatin su mensahe: “Lastimamente tin mucho hopi hende cu no a vacuna” Wever ta sigui bisa, cu por nifica pe, cu ‘ta suficiente pa yena Hospital un biaha mas”. Y mas pio, e efecto di esaki. “Si esey pasa, ta medida y lockdown atrobe”.
GOBERNANTENAN
Gobernantenan di Aruba a confirma e pensamento aki pa e portal aki, esta cu e siguiente ola ta na caminda pa Aruba. Prome minister demisionario Evelyn Wever mes a mustra su preocupacion na e portal aki diasabra mainta.” Mi ta hopi preocupa cu un otro ola di Covid19 na Aruba” e mandatario a bisa.” Pesey mi ta papia y sigi papia. Gobierno no por cuida bo. Cada persona mester cuida su mes y su famia” e mandatario a finalisa bisando. Minister demisionario di Salud Dangui Oduber tambe a mustra su preocupacion diasabra y ta conciente cu un otro ola di coronavirus ta na caminda. “Nos ta preocupa cu e aumento di casonan di e variante Delta y netamente pa evita cu e casonan ta sigui aumenta y cu e peliger cu mas hende por bira malo y wordo hospitalisa of por fayece, nos mester keda enfoca riba e beneficionan di e vacuna”e mandatario a reacciona pa e portal aki diasabra. “E ta prueba cu si bo ta vacuna bo ta hopi mas mihor protehi den comparacion cu esnan cu no a tuma e vacuna”. E mandatario tin miedo cu si nos no sigui cuida, cu cos enberdad por empeora.” Nos tawata bayendo den bon direccion den tur sentido pero e situacion por cambia si nos descuida y no vacuna”, e mandatario a sigui bisa. Segun e ultimo cifranan, 68% di esnan entre 18 y 59 anja ta vacuna, mientras cu esnan di 60+ ta 73.3% ta vacuna. E grupo di persona entre 12 pa 17 anja apenas 21.6% ta vacuna. Pues falta ainda pa vacuna. Y segun e cifranan, riba 85% di e casonan di contagio ta entre esnan no vacuna.
AUMENTO
Manera cu e portal aki a raporta diabierna, e cantidad di caso pa un solo dia tabata 32 diabierna cu ta esun mas halto den 3 luna di tempo desde 22 di april ultimo. Y e cifra a cuminsa subi for di siman pasa diabierna. Ta premira cu e cifra lo sigui subi asina, y cu e responsabel pa esaki ta e variante Delta cu ta 80% caba di e casonan nobo.
ORANJESTAD – E investigacion riba e morto di e homber DJ Venezolano na Aruba ta tumando lugar. Asina minister di husticia Rocco Tjon a informa diasabra pa medio di un comunicado. E mandatario ta bisa mes momento si cu sinembargo, na e momentonan aki no por divulga ningun informacion pa asina no stroba e proceso hudicial.Na mesun momento, e mandatario ta pidi cooperacion di comunidad pa no stroba e proceso hudicial y tambe ta pidi cooperacion di cualkier persona cu por tin informacion valioso y cu por yuda resolve e caso pa porfabor tuma contacto cu e “Tip Line” di KPA na 11141 y lo percura pa esaki keda completamente anonimo.
ORANJESTAD - Segun resumen di awe 18 persona a recupera y un total di 11 caso nobo di COVID-19 a keda registra di cual 3 ta no- residente. E cifranan aki ta representa un 'Positivity rate' bou di nos residentenan di 5%. E cantidad di casonan activo di COVID-19 pa awe ta 149 y cantidad di fayecidonan relaciona cu COVID-19 ta 171. Datos ta ilustra casonan nobo di COVID cu un average semanal di 13 caso pa dia y un averahe di 'positivity rate' semanal di 8% pa dia.
ORANJESTAD - Un fundacion cu curason ta consisti di trahado cu tin pasion pa nan trabou. Trahado cu ta yena cu energia y ta inspira otro. Cu ta dedica na nan trabou y e clientenan. Awe e fundacion kier presenta 3 persona cu pasion pa nan trabou y cu amplio experiencia, cu kier comparti kico e trabou ta significa pa nan, pa e calidad di cuido di e cliente y con comunidad di Aruba por aporta.
BOGOTA – E aeroliña Colombiano di costo abou Viva Air, cu ta parti di Grupo Viva, a haci peticion pa cuminsa bula for di Colombia pa Aruba. E aeroliña ta uno relativamente hoben cu a wordo funda na 2008 y a inicia operacion na mei di 2012. Ora cu Noticiacla a acerca Jo Ann Arends, Air Service Development Manager na aeropuerto di Aruba, esaki a confirma cu enberdad e aeroliña a haci e peticion pa e ruta, pero no tin confirmacion ainda. “Nos tabatin comunicacion hopi di cerca cu e aeroliña desde 2018”, sra Arends a sigui bisa. Dentro di e proximo dos siman nan lo reuni cu otro atrobe. Mientras cu e no por a confirma for di cua ciudad e aeroliña tin intencion di cuminsa bula pa Aruba, e portal aki a compronde cu nan base ta na Medellin.
ORANJESTAD - Segun resumen di awe 17 persona a recupera y un total di 14 caso nobo di COVID-19 a keda registra di cual 2 ta no- residente. E cifranan aki ta representa un 'Positivity rate' bou di nos residentenan di 8%. E cantidad di casonan activo di COVID-19 pa awe ta 156 y cantidad di fayecidonan relaciona cu COVID-19 a aumenta na 171. Forsa na famia di e fayecido. Datos ta ilustra casonan nobo di COVID cu un average semanal di 12 caso pa dia y un averahe di 'positivity rate' semanal di 9% pa dia.
ORANJESTAD – Crisis Team y SMAC a aproba pa e prome fiesta bailable tuma lugar despues di un aña y mei debi na e pandemia y ta tuma lugar dia 13 di november proximo. Ta trata di un fiesta den ballroom pa 250 pareha cu mester ta sea vacuna of por a presenta un test negativo di covid19 na entrada. Manera ta conoci, pa mas di un aña y mei a prohibi tur fiesta bailabel debi na e pandemia y no tabatin oportunidad mas pa balia. Como tal awor a dicidi pa haci un fiesta di prueba, cu bista riba carnaval, completo cu banda live y manera e nomber ta bisa, por balia. E portal aki a compronde cu esaki ta den tono carnavalesco, mirando e cercania di e fecha di 11-11, cu ta e inicio di e temporada di Carnaval. Di otro banda, a compronde cu mirando cu no a tene actividad carnavalesco e aña aki pero si a haci apertura di carnaval aña pasa, e apertura ey ainda ta vigente.